Musim Ligue 1 ‘berakhir’?

PRESIDEN Persekutuan Bolasepak Perancis (FFF), Noel Le Graet semalam
berkata bahawa dia berpendapat musim Ligue 1 Perancis sudah berakhir kerana
pandemik Covid-19 .

Sebelumnya, Perdana Menteri Perancis, Edouard Philippe telah
mengumumkan bahawa pertandingan tidak dapat dilanjutkan sehingga September.

Kementerian sukan Perancis memberitahu AFP selepas ucapan Philippe
bahawa perlawanan sukan tidak dapat dilakukan walaupun di dalam stadium kosong
sebelum akhir bulan Julai, dengan membiarkan kemungkinan terbuka dengan
beberapa perlawanan masih dapat dimainkan pada bulan Ogos.

“Kami memberitahu lembaga eksekutif, apa yang sudah diketahui,
bahawa Ligue 1 dan Ligue 2 tidak akan bermula, bahawa Nasional (divisyen
ketiga) tidak akan bermula atau D1 Wanita,” kata Le Graet kepada akhbar Le
Telegramme yang berpusat di Brittanny.

“Keempat pertandingan ini sudah pasti berakhir untuk musim
2019-2020,” tambahnya.

Liga Perancis (LFP), yang mengendalikan liga teratas dan divisyen dua,
yang dihentikan akibat wabak Covid-19 sejak pertengahan Mac, akan bertemu pada
hari JUmaat untuk membuat kesimpulan daripada pengumuman kerajaan.

FFF mengatakan kemudian mereka telah meminta LFP untuk menyelesaikan
dua liga tersebut.

Le Graet berkata dua pasukan dan bukannya tiga akan dipromosikan
daripada Ligue 2 dengan jumlah kelab yang sama akan tersingkir daripada Ligue
1. – AFP

See author's posts


Jangan hampakan harapan golongan muda

MARUDI : Kawasan Baram masih memerlukan pembangunan dan perjalanan untuk membangunkan Baram masih lagi jauh, Kata Menteri Muda Kerajaan Tempatan Datu Dr Penguang Manggil.

“Janganlah menghampakan harapan golongan muda di sini yang mahu melihat Baram maju seperti juga di kawasan-kawasan lain,” katanya.

Juteru itu Penguang yang juga calon Gabungan Parti Sarawak (GPS) mahu melihat setiap lapisan masyarakat bersepakat dan berjalan bersama serta memegang satu prinsip, bersatu untuk meguatkan lagi ‘Team Baram’.

Beliau berkata demikian ketika berucap merasmikan Kelab Penyokong Parti Demokratik Progresif ( PDP ) Marudi baru-baru ini.

Beliau merakam terima kasih kepada Pengerusi Pengelola kelab tersebut Kho Thien Seng atas usaha beliau menubuhkan kelab ini yang bertemakan ‘Go For Friendly Fight’.

“Tema tersebut bermaksud tidak merendah-rendahkan dan memburukkan orang lain jika berkempen,” katanya.

Penguang menzahirkan terima kasih kepada kaum Tionghua kerana mereka bersama parti-parti dalam komponen GPS, bergabung tenaga untuk melakukan yang terbaik kepada GPS.

Beliau berharap pada PRN tahun ini, semua kaum Cina di Marudi atau di Miri turun mengundi beramai-ramai supaya kita dapat majoriti yang lebih banyak daripada pilihan raya negeri sebleum ini.

“Ingin saya nyatakan bahawa undi Cina di Marudi tidak pernah menang semasa pentadbiran BN dan kali ini, di bawah pentdbiran GPS, saya mahu melihat majoriti undi Cina boleh mencecah lebih 80 peratus,” harapan Penguang.

Oleh JIKU JUGUONG

See author's posts


KRT Matang Jaya santuni Permata Komuniti

PARA peserta membuat senaman ringan sebelum aktiviti ceramah bermula.

BUAT pertama kalinya KRT Taman Matang Jaya menganjurkan program khusus untuk wanita di kawasan Petra Jaya khususnya di Taman Matang Jaya.

Program Outreach Kesihatan Wanita Taman Matang Jaya menggabungkan tunjang utama perkhidmatan berteraskan wanita seperti Klinik Kesihatan Petra Jaya, UNIMAS dan Pink Ribbon Support Group Sarawak.

Malah, program ini juga mendapat tajaan lokasi penganjuran iaitu di Impianku Cafe di kawasan komuniti tersebut.

Program dimulakan seawal 9.30 pagi dengan bacaan doa dan ucapan aluan oleh Pengerusi KRT Taman Matang Jaya, Wan Ahmad Rafiq Wan Julihi. Beliau mengucapkan jutaan berterima kasih kepada Klinik Kesihatan Petra Jaya, UNIMAS, Pink Ribbon Support Group Sarawak dan Impianku Cafe kerana menjadikan program ini lebih bermakna.

Program dipanaskan terlebih dahulu dengan sesi senaman ringan diketuai oleh Zin Nonoi bagi meredakan stres sebelum aktiviti utama dimulai.

Tiga sesi ceramah diadakan dalam program itu iaitu Ceramah Minda Sihat Hati Tenang disampaikan oleh Azhana dari Klinik Kesihatan Petra Jaya, Ceramah Kanser Kolorektal oleh Dr. Razitasham dari UNIMAS dan seterusnya ‘Talk on Breast Cancer’ oleh Rosmah Yahya dari Pink Ribbon Support Group Sarawak.

Lebih bermakna lagi apabila seorang bekas pesakit kanser payudara, Hajijah Zakaria berkongsi pengalaman beliau dengan 100 peserta pada hari tersebut.

Selain ceramah, program ini juga memuatkan aktiviti seperti Saringan Kesihatan, Pap Smear dan Pemeriksaan Payudara dari ketiga-tiga pertubuhan tersebut.

Lebih mengujakan apabila Pusat Integrasi Pintar (PIP) turut hadir ke program tersebut telah menderma sebanyak RM1,000 kepada Pink Ribbon sebagai tanda sokongan.

“Program ini secara ironinya berjaya mencapai matlamatnya. Terdapat beberapa peserta yang bergejala dan telah dirujuk ke fasiliti kesihatan yang berhampiran untuk pemeriksaan lanjut.

“Ia juga berjaya memperkenalkan usahawan tempatan yang dijemput untuk mempromosikan produk dan perkhidmatan mereka,” jelas Wan Ahmad Rafiq Wan Julihi.

See author's posts


Pekebun Getah digesa mohon IPG

ZARINA
ABDULLAH

KUCHING: Kerajaan Sarawak mengalu-alukan para pekebun kecil getah di Sarawak untuk memohon Insentif Pengeluaran Getah (IPG) dalam usaha membantu mereka yang terjejas pada masa ini.

Insentif ini telah diperkenalkan pada bulan lepas diseluruh negara oleh Lembaga Pengarah Getah Malaysia untuk membantu pekebun kecil mendapat harga penjualan getah yang lebih baik.

Sementara itu, Timbalan Ketua Menteri Datuk Amar Douglas Uggah Embas berkata, Kerajaan Sarawak telah memutuskan untuk membuat insentif itu lebih munasabah.

“Jabatan Pertanian negeri kini menjemput pekebun kecil di negeri untuk memohonnya yang mana LGM akan membayar harga RM1.40 sekilogram bagi 100 peratus Kandungan Getah Keringdan RM0.90 sekilogram getah.

“Mereka juga akan membayar RM1.40 sekilogram untuk 100 peratus Kandungan Getah Kering bagi helaian getah.

“Di sini Kerajaan Sarawak akan membayar 50 sen tambahan setiap kilogram untuk kedua-dua sekerap cawan dan helaian getah,” katanya dalam kenyataan di sini, semalam.

Menurutnya yang juga Menteri Pemodenan Pertanian, Tanah Adatdan Pembangunan Wilayah,ia bermakna sekerap cawan getah dan helaian getah masing-masing kini berharga RM1.90 sekilogram.

“Walaupun kenaikan itu tidak besar, ia akan membolehkan penoreh mempunyai harga dan pendapatan lebih berpatutan untuk produk mereka.

“Insentif ini adalah untuk semua pekebun kecil malaysia berkuat kuasa mulai 1 hingga 30 April ini dan memandangkan kenyataan itu menyatakan bahawa pekebun kecil di Sarawak di bawah pentadbiran Jabatan Pertanian, maka mereka turut boleh memohon insentif untuk Mac kerana ia turut berkuatkuasa,” jelasnya.

Uggah turut menasihatkan para pekebun kecil yang ingin mendapatkan insentif untuk mendapatkan Permit Pihak Berkuasa Transaksi Getah (PAT-G) seperti yang dikehendakioleh LGM yang boleh diperoleh secara percuma dari semua pejabat pertanian di negeri ini.

Tambahnya, kegagalan mengeluarkan permit itu boleh menyebabkan kelewatan pemprosesan atau pembayaran.

“LGM turut mengatakan pembayaran akan dibuat terus ke akaun bank pekebun kecil seperti yang dinyatakan dalam borang tuntutan mereka,” tambahnya.

See author's posts


Syarikat penerbangan perlu tumpu aspek operasi, elak kelewatan – Loke

SEPANG: Kementerian Pengangkutan (MOT) mahu syarikat penerbangan menumpukan aspek operasi bagi mengelak berlakunya kelewatan penerbangan.

Menterinya, Anthony Loke, berkata beliau telah mengadakan perbincangan dengan syarikat penerbangan tambang rendah bagi mencari penyelesaian isu terbabit.

“Memang saya tahu berkenaan rungutan orang ramai berhubung isu delay (kelewatan) penerbangan. Ini disebabkan pelbagai faktor seperti teknikal, cuaca dan sebagainya.

“Tetapi saya sudah minta syarikat penerbangan untuk beri fokus kepada operasi sebab kita harapkan ada suatu operasi lebih baik bagi kurangkan masalah kelewatan penerbangan,” katanya kepada pemberita selepas menghadiri majlis pelepasan pesawat penerbangan tambahan istimewa AirAsia sempena Tahun Baharu Cina di Lapangan Terbang Antarabangsa Kuala Lumpur 2 (klia2), malam tadi.

AirAsia sebelum ini mengumumkan 52 penerbangan tambahan pada tambang rendah tetap ke enam destinasi di Sabah dan Sarawak dari 17 hingga 30 Jan 2023 sempena sambutan Tahun Baharu Cina.

Syarikat penerbangan tambang rendah itu menawarkan harga tiket RM199 sehala bagi penerbangan dari Kuala Lumpur atau Johor Bahru ke Kuching, Sibu, Bintulu serta Miri.

Loke berkata, sambutan menggalakkan diterima daripada orang ramai membuktikan inisiatif itu memberi manfaat kepada penumpang.

“Kita ingin beri peluang kepada rakyat Malaysia yang bekerja di Semenanjung untuk pulang menyambut perayaan di Sabah dan Sarawak. Bukan sahaja untuk Tahun Baharu Cina tetapi ia akan diteruskan untuk Hari Raya kelak,” katanya. – Bernama.

See author's posts


Prestasi keseluruhan jemaah menteri capai 90 peratus

KUALA LUMPUR: Prestasi keseluruhan bagi tempoh 100 hari pentadbiran jemaah menteri yang mencapai sekitar 90 peratus kejayaan bukan alasan untuk mendabik dada sebaliknya ia menyuntik kesungguhan dan iltizam untuk barisan kabinet terus bekerja bersama rakyat, kata Datuk Seri Ismail Sabri Yaakob.

Perdana menteri berkata, sasaran penuh Petunjuk Prestasi Utama (KPI) tidak mustahil untuk dicapai sekiranya seluruh ahli Jemaah Menteri dengan kerjasama penjawat awam menggembleng tenaga dan memberikan perkhidmatan terbaik kepada dan berkesan kepada Keluarga Malaysia.

“Meskipun pencapaian tidak menepati sasaran 100 peratus, pelbagai program telah dan akan dilaksanakan bagi menjaga kepentingan dan kesejahteraan rakyat terutama dalam menghadapi tempoh pandemik Covid-19.

“(Ia dengan) mengetepikan segala kerenah birokrasi. Bagaimanapun, sesetengah prestasi tidak boleh dinilai daripada kaji selidik semata-mata. Maka peratusan yang dicapai ini bukan alasan untuk kita mendabik dada, sebaliknya ia menyuntik kesungguhan dan iltizam untuk kami terus bekerja bersama rakyat,” katanya.

Beliau berkata demikian ketika merasmikan program 100 Hari Aspirasi Keluarga Malaysia di Pusat Konvensyen Kuala Lumpur (KLCC) di sini semalam.

Turut hadir Ketua Setiausaha Negara Tan Sri Mohd Zuki Ali, jemaah menteri, timbalan menteri, ketua-ketua perkhidmatan dan ketua-ketua setiausaha kementerian.

Ismail Sabri berkata, 140 sasaran telah ditetapkan untuk dilaksanakan sepanjang tempoh 100 hari tersebut, membabitkan 31 menteri daripada lima Kluster iaitu Kluster Menteri Kanan, Ekonomi, Sosial, Keselamatan dan Infrastruktur.

Beliau berkata, pada 24 September lepas, beliau telah memuktamadkan 100 Hari Aspirasi Keluarga Malaysia yang diukur berdasarkan 50 peratus perkhidmatan teras kementerian, penilaian prestasi menteri (25 peratus) dan persepsi awam (25 peratus) terhadap menteri dan kementerian.

Menurutnya 190,914 ahli Keluarga Malaysia terlibat dalam tinjauan soal selidik oleh Unit Pemodenan Tadbiran dan Pengurusan Malaysia (MAMPU) untuk menilai pencapaian Jemaah Menteri dan kementerian.

“Usaha ini merupakan permulaan bersejarah kerana penilaian 360 darjah buat pertama kalinya dilaksanakan untuk menilai pencapaian kerajaan,” katanya.

Perdana menteri berkata, kerajaan telah menggariskan enam teras atau fokus utama dalam pencapaian 100 hari iaitu menstruktur semula ekonomi; menjamin keselamatan dan ketenteraman negara; meningkatkan kesejahteraan sosial; mempertingkatkan infrastruktur menyeluruh; memperkukuh penyatuan dalam acuan Keluarga Malaysia dan memperkasakan penyampaian perkhidmatan.

Ismail Sabri berkata, kerajaan akan terus berusaha bersungguh-sungguh serta memperbaiki prestasi pada masa depan demi rakyat.

“100 hari bukanlah jangka masa yang memadai untuk mengukur prestasi. Masih terdapat ruang yang perlu diberikan perhatian serius dan ditambah baik. Kami akan berusaha dengan sebaik-baiknya, demi kemaslahatan rakyat,” katanya.

Beliau berkata pencapaian 100 Hari Aspirasi Keluarga Malaysia tidak akan terhenti setakat ini, malah akan berterusan melalui pelan jangka sederhana bagi tempoh enam bulan dan sasaran jangka panjang.

Perdana menteri berkata kerajaan peka terhadap keluh kesah rakyat terutama isu kenaikan harga barang dan bagi menanganinya, tindakan segera telah diambil bagi mengawal harga dengan memperkenalkan skim kawalan harga maksimum barang keperluan serta Jualan Murah Keluarga Malaysia di setiap kawasan Parlimen, bermula 4 Disember lepas.

Kerajaan juga telah meluluskan peruntukan sebanyak RM262 juta, sebagai insentif tambahan untuk mengurangkan tekanan yang dihadapi petani.

“Mengambil kira analisis sentimen rakyat yang telah dilaksanakan terhadap Ahli Jemaah Menteri dan kementerian, setiap pandangan dan luahan rakyat mesti didengari dan diambil kira untuk menambah baik sistem penyampaian dan perkhidmatan kerajaan, umpama memerah nyiur, santan diambil, hampas dibuang.

“Inilah janji saya kepada Keluarga Malaysia,” katanya.

Ismail Sabri berkata, rakyat boleh meneliti pencapaian kerajaan melalui program 100 Hari Aspirasi Keluarga Malaysia yang berlangsung hari ini hingga 12 Disember.

“Ambillah peluang ini untuk melihat sendiri program yang disediakan, termasuk program Bantuan Aspirasi Kerajaan, pameran peluang kerjaya, kaunter perkhidmatan kerajaan dan banyak lagi program yang dibentuk khusus untuk Keluarga Malaysia,” katanya. –  Bernama

See author's posts


Pustaka Negeri anjur Minggu Arkib Sedunia 26-28 Jun ini

KUCHING: Pustaka Negeri Sarawak akan menganjurkan Sambutan Minggu Arkib Sedunia bermula 26 hingga 28 Jun dengan pelbagai program menarik yang bakal diadakan.

Tema sambutan Minggu Arkib Sedunia 2023 tahun ini adalah ‘Archives United’ dan ia diterima pakai oleh institusi arkib di seluruh dunia untuk meraikan kepentingan rekod dan arkib, individu atau Institusi, dan jabatan kerajaan yang diamanahkan untuk menyimpan dan menyelenggara Rekod dan Arkib.

Tema ini ditentukan oleh International Council of Archives (ICA), pengasas program Minggu Arkib Sedunia 2023.

Program ini dianjurkan bersempena dengan sambutan Minggu Arkib Sedunia 2023.

Pustaka Negeri Sarawak dalam satu kenyataan memberitahu, objektif utama sambutan Minggu Arkib Sedunia 2023 ialah mengukuhkan pemahaman tentang fungsi Repositori Rekod Negeri dalam pengurusan rekod dan arkib di jabatan atau agensi kerajaan Sarawak bermula daripada mewujudkan rekod hingga pelupusan dan pemindahan rekod untuk tujuan arkib.

“Selain itu, untuk menggalakkan budaya aktiviti sukarela di Repositori Rekod Negeri yang menawarkan peluang untuk individu yang berminat dalam sejarah dan meningkatkan pengetahuan, dan kemahiran mereka dan menyumbang kepada pencapaian objektif,” katanya.

Dalam pada itu, dua aktiviti menarik dianjurkan oleh Pustaka Negeri Sarawak iaitu Sarawak Records and Archives Networking (SARAN) dan aktiviti Rakan Arkib.

“Sekarang adalah masa yang sesuai untuk menerokai koleksi arkib yang menarik dan mendapatkan peluang berharga dengan menjadi ahli ‘Rakan Arkib’.

“Sertai kami untuk menyelidiki dunia arkib yang menarik, di mana anda akan menemui hasil kerja kami secara langsung!,” katanya lagi.

Untuk mendapatkan maklumat yang lebih terperinci mengenai program dan aktiviti yang dijadualkan sila berhubung dengan pegawai seranta di talian 082 – 440488 /374000 / 019 – 882 6966 atau e-mel di statedepository@sarawak.gov.my.

See author's posts


Jurulatih selam warga Norway hilang ditemukan selamat

WARGA Norway yang juga jurulatih selam Kristen Grodem, 35, ditemui selamat dan tiba di Stadium Mersing kira-kira 12.05 tengah hari semalam menaiki helikopter dari Unit Udara APMM sebelum dihantar ke Hospital Mersing bagi menerima rawatan lanjut. • Foto BERNAMA

MERSING: Jurulatih selam Kristine Grodem, seorang daripada empat penyelam warga asing yang hilang di perairan Pulau Tokong Sanggol, dekat sini, ditemukan selamat di perairan Tanjung Sedili, Kota Tinggi semalam, kira-kira 30 batu nautika dari lokasi kejadian.

Pengarah Maritim Johor Laksamana Pertama Nurul Hizam Zakaria berkata Grodem, 35, ditemukan terapung, lengkap berpakaian dengan kelengkapan selam oleh sebuah bot tunda yang dalam perjalanan dari Indonesia ke Thailand pada 8.15 pagi ini.

“Setelah ditemukan, mangsa dipindahkan ke helikopter milik Agensi Penguatkuasaan Maritim Malaysia dan kemudiannya dibawa ke Mersing untuk rawatan lanjut.

“Usaha untuk mencari baki tiga lagi mangsa iaitu Alexia Alexandra (18 tahun, warga Perancis); Adrian Peter (46 tahun, warga British) dan anaknya, Nathen Renze (14 tahun, warga Belanda) diteruskan dengan aset-aset kita,” katanya kepada pemberita di Pangkalan Hadapan Carilamat di Jeti Awam Pejabat Daerah Mersing, di sini semalam.

Nurul Hizam berkata, pencarian di laut meliputi kawasan seluas 107 batu nautika manakala pencarian menerusi aset udara meliputi 270 batu nautika, dengan tumpuan ke arah selatan lokasi kejadian.

“Mangsa hanyut ke selatan dan ditemui di sekitar perairan Tanjung Sedili. Dia dalam keadaan stabil dan tiada kecederaan serius.

“Mangsa kini berada di Hospital Mersing untuk pemeriksaan kesihatan,” kata Nurul Hizam.

Beliau juga berkata pihak Badan Nasional Pencarian dan Pertolongan (BASARNAS) Indonesia dan pihak berkuasa Singapura turut dimaklumkan mengenai empat penyelam yang dipercayai hanyut ke arah selatan pulau berkenaan.

Selain itu, Jabatan Laut juga telah mengeluarkan notis pemakluman kepada kapal-kapal yang berlayar sekitar lokasi terbabit untuk membantu sekiranya terjumpa mangsa.

Terdahulu, Grodem tiba di Stadium Mini Mersing menaiki helikopter pada 12.05 tengah hari semalam.

Wanita itu yang keluar dari helikopter tanpa bantuan pengusung kemudiannya dibawa ke ambulans sebelum dibawa ke Hospital Mersing.

Turut hadir Ketua Polis Daerah Mersing Superintenden Cyril Edward Nuing.

Pada kejadian tengah hari Rabu lalu, empat penyelam warga asing hilang ketika menyelam di perairan pulau berkenaan, kira-kira sembilan batu nautika dari Tanjung Leman, di sini. – Bernama

See author's posts


Cadangan diusul ke EPU untuk kelulusan JPM

KUALA LUMPUR: Cadangan menaik taraf keseluruhan jalan dari persimpangan Bintulu ke Samalaju kepada dua lorong dua hala akan dicadang dimasukkan dalam Rancangan Malaysia Ke-12 (RMK-12).

Menteri Kanan Kerja Raya, Dato’ Sri Fadillah Yusof berkata, kementeriannya akan berbincang dan memanjangkan cadangan tersebut ke Unit Perancang Ekonomi (EPU) di Jabatan Perdana Menteri (JPM) untuk kelulusan.

Sementara itu jelasnya, Kementerian Kerja Raya (KKR) mengambil maklum dan amat prihatin terutamanya yang melibatkan aspek keselamatan terutamanya melibatkan projek Lebuh Raya Pan Borneo Sarawak.

“KKR telah mengadakan sesi pemeriksaan baru-baru ini dan mengenal langkah penambahbaikan khususnya dari aspek Pelan Pengurusan Trafik dan Audit Keselamatan Jalan.

“Berikutan itu, JKR Sarawak selaku Pegawai Penguasa akan menggiatkan lagi pemantauan berterusan bagi memastikan pelaksanaan projek mengikut spesifikasi, kualiti dan selamat digunakan oleh pengguna jalan raya di sepanjang jajaran Projek Lebuhraya Pan Borneo Sarawak,” katanya.

Ahli Parlimen Petra Jaya itu berkata demikian pada semasa sesi penggulungan bagi KKR pada Persidangan Dewan Rakyat, semalam.

Tambahnya, KKR melalui Pegawai Penguasa Jabatan Kerja Raya (JKR) Sarawak sentiasa meneliti dan berbincang dari semasa ke semasa bagi melaksanakan langkah penambahbaikan untuk meningkatkan aspek keselamatan di sepanjang jajaran projek Lebuh Raya Pan Borneo Sarawak yang sedang dibina.

See author's posts


Azizul ketuai kumpulan terakhir ke Tokyo

JAGUH berbasikal trek negara Datuk Mohd Azizulhasni Awang mengetuai kumpulan terakhir kontinjen Malaysia terdiri daripada atlet sukan berbasikal trek, terjun dan olahraga yang berlepas ke temasya Sukan Olimpik Tokyo 2020 pagi semalam.

Seramai 10 individu, termasuk lima atlet dijadual berlepas menaiki pesawat Malaysia Airlines MH070 pada jam 9.50 pagi dari Lapangan Terbang Antarabangsa Kuala Lumpur (KLIA) dan dijangka tiba di Lapangan Terbang Antarabangsa Narita pada 6.05 petang (waktu Malaysia 5.05 petang).

Selain Mohd Azizulhasni, empat lagi atlet adalah rakan sepasukannya Muhammad Shah Firdaus Sahrom, penerjun wanita Cheong Jun Hoong serta Lee Hup Wei dan Azreen Nabila Alias masing-masing mewakili sukan olahraga.

Menteri Belia dan Sukan Datuk Seri Reezal Merican Naina Merican turut berlepas ke Tokyo menaiki pesawat sama bagi memberikan sokongan kepada atlet negara yang berjuang di bumi Tokyo.

Terdahulu, Timbalan Menteri Belia dan Sukan Senator Wan Ahmad Fayhsal Wan Ahmad Kamal tiba di KLIA bagi memberikan sokongan dan kata-kata semangat kepada barisan atlet negara.

Beliau turut mengibarkan Jalur Gemilang sebagai simbolik pelepasan kontinjen Malaysia ke Sukan Olimpik Tokyo.

Skuad pelayaran negara menjadi kumpulan kontinjen Malaysia pertama berlepas ke Tokyo awal bulan ini sebelum kumpulan kedua terdiri daripada skuad badminton, gimnastik, akuatik (renang, terjun), memanah dan menembak yang berangkat pada 17 Julai lepas.

Malaysia pada Olimpik kali ini diwakili oleh 30 atlet yang akan beraksi dalam 27 acara meliputi 10 jenis sukan, dengan sasaran ditetapkan untuk merangkul tiga pingat termasuk sebutir emas.

Pada edisi Rio 2016, Malaysia yang diwakili 32 atlet, membawa pulang empat pingat perak dan sebutir gangsa, yang juga merupakan pencapaian terbaik negara di Sukan Olimpik. – Bernama

See author's posts


MOTAC bantu anjur pakej pelancongan

KUCHING: Kementerian Pelancongan, Kesenian dan Kebudayaan (MOTAC) akan membantu menganjurkan pakej pelancongan dengan kerjasama sektor perhotelan untuk menggalakkan orang ramai melancong dalam negara.

Menterinya, Dato’ Sri Nancy Shukri berkata, dalam pada itu sektor perhotelan juga perlu kreatif dalam menganjurkan program bagi menarik kedatangan pelancong.

“Dengan menganjurkan program bersifat kreatif termasuk menawarkan pakej lebih menarik, saya percaya sekurang-kurangnya boleh membantu dari segi penginapan bagi hotel bajet,” katanya kepada pemberita pada program Makan Malam Santai Bersama beliau di Rock Road Seafood, di sini, baru-baru ini.

“Dalam industri perhotelan termasuk hotel bajet ataupun hotel yang berada di bandar, ia tidak seperti hotel peranginan yang mempunyai daya tarikan. Hotel di bandar kebiasaannya bergantung kepada mesyuarat, persidangan dan pameran,” katanya.

Menurut beliau, sektor pelancong domestik kini mula menunjukkan perkembangan dengan tempat peranginan mendapat sambutan menggalakan.

“Ia melegakan kita sebab apabila ramai orang bercuti, sekurang-kurangnya hotel pun mendapat kesannya dan pada masa sama mereka yang bekerja dalam industri perhotelan boleh meneruskan pekerjaan mereka,” katanya.

“Kita perlu membantu kerana seperti yang saya cakap pendapatan boleh guna menjadi sangat terhad maka sebab itu kita sebagai MOTAC perlu membantu.

“Sebab itu pakej rangsangan kita bekerjasama dengan pihak hotel dan pihak persatuan dalam menjayakan pakej yang dianjurkan bersama.

“Sebagai misalan kalau tinggal tiga hari pertama pelancong kena bayar. Hari kedua dia bayar mungkin 70 peratus, kita tambah 30 peratus. Hari ketiga mungkin 50 peratus,” jelasnya.

Tambah beliau, semua ini adalah untuk menggalakkan penduduk tempatan ataupun Malaysia untuk melancong di dalam negara.

See author's posts


Singapura, Jepun lancar laluan hijau

SINGAPURA: Singapura dan Jepun akan melancarkan laluan hijau untuk perjalanan rasmi dan sebagai usaha menyokong ekonomi utama bermula 18 September, lapor AFP yang memetik kata menteri luar kedua-dua negara.

Dalam satu kenyataan bersama oleh Kementerian Luar Singapura, laluan hijau yang akan dilancar pada 18 September 2020 itu bertujuan menyokong perniagaan penting dan perjalanan rasmi antara kedua-dua negara.

Itu merupakan rangka kerja pertama yang dilaksanakan Jepun dengan negara lain,sekali gus dapat mengembalikan kesalinghubungan dan pemulihan ekonomi bagi Negara Matahari Terbit itu dengan Singapura.

“Keputusan itu menyambung semula perjalanan rentas sempadan yang selamat selain meneruskan hubungan perniagaan tanpa membelakangkan aspek kawalan keselamatan kesihatan awam,” ujar kenyataan itu.

Antara langkah yang diambil adalah ujian pra-pelepasan dan pasca ketibaan serta keperluan untuk patuh pada jadual terkawal selama 14 hari di negara destinasi.

Butiran operasi termasuk kelayakan, protokol kesihatan dam proses permohonan akan diterbitkan di laman web SafeTravel dan di laman web Kementerian Luar Jepun menjelang 18 September.-AFP

See author's posts


Batik sarung dapat sambutan

JIKU JUGUONG

MARUDI: Batik sarung dengan pelbagai corak kontemporari selain harga lebih murah kian mendapat sambutan.

Tinjauan Utusan Sarawak ke Pasar Rakyat Marudi mendapati seorang peniaga berbangsa Cina Puan Ting Hie Hoon, menjual sarung batik dengan harga murah sekali gus mampu memberi keuntungan lebih tinggi.

Peniaga berasal dari Kampung Cina itu menjual pelbagai corak sarung batik halus Sutera Dobby dijual lebih murah dari kedai lain di sini.

Puan Ting berkata, dia sudah lama menjual sarung batik di Pasar Rakyat sejak 10 tahun lalu dan merupakan seorang peniaga Cina pertama dan terawal berniaga di Pasar Rakyat.

Beliau menjualnya dengan harga yang lebih murah, RM6.70 untuk sehelai sarung batik berbanding dahulu, dia menjual RM18.

Sambutan sangat menggalakkan pelanggan dan jelasnya kali ini dia menjualnya dengan harga paling rendah atas fakor persaingan dengan peniaga lain.

Ting yang cukup mesra dengan pelanggan Bumiputera tidak hairan kebanyakkan pelanggannya adalah di kalangan Bumiputera.

Ting juga tidak berkira sangat dengan pelanggan malah menawarkan kepada pelanggan yang dia kenalinya ambil dulu bayar kemudian.

Dia cukup disenangi pelanggan bukan sahaja dari kaum Melayu malah dari kaum Iban, Orang Ulu malah kaum Penan menyebabkan Ting tidak disenangi peniaga lain.

See author's posts


Malaysia catat defififi sit dagangan

KUALA LUMPUR: Pandemik Covid-19,  menyebabkan gangguan utama kepada rantaian bekalan global, telah mengheret Malaysia untuk mencatatkan defisit dagangan sebanyak RM3.5 bilion pada April 2020 selepas mencatatkan lebihan dagangan selama 269 bulan berturut-turut, berikutan penurunan eksport yang lebih besar berbanding import.

Kali terakhir Malaysia mencatatkan defisit dagangan adalah pada Oktober 1997 sebanyak RM151.3 juta.

Pada bulan yang dikaji itu, eksport Malaysia susut 23.8 peratus kepada RM64.92 bilion manakala import turun 8.0 peratus kepada RM68.42 bilion, menurut Kementerian Perdagangan Antarabangsa dan Industri (MITI) menerusi laporan Perangkaan Perdagangan Luar Malaysia yang dikeluarkan hari ini.

MITI berkata, pada April 2020, perdagangan Malaysia bernilai RM133.34 bilion, menyusut 16.4 peratus berbanding April 2019, disebabkan pandemik Covid-19 dengan perdagangan lebih rendah direkodkan terutama dengan Singapura, Thailand, India, Amerika Syarikat (AS), Jepun, Vietnam dan Arab Saudi.

Berbanding Mac 2020, jumlah perdagangan dan eksport masing-masing menurun sebanyak 9.9 peratus dan 19 peratus manakala import naik 0.9 peratus.

Mengulas prestasi itu, Menteri Kanan merangkap Menteri Perdagangan Antarabangsa dan Industri, Datuk Seri Mohamed Azmin Ali berkata, penurunan eksport dan import tersebut telah dijangka memandangkan kebanyakan negara di seluruh dunia berada dalam keadaan sekatan pergerakan bagi membendung penularan Covid-19.

Beliau berkata, ini menyebabkan gangguan utama terhadap aktiviti pembuatan dan pergerakan barangan secara global namun begitu, eksport beberapa barangan seperti barangan besi dan keluli, sarung tangan getah dan minyak sawit ditapis mencatatkan peningkatan.

“Eksport Malaysia dijangka meningkat dalam beberapa bulan akan datang kerana kerajaan telah membenarkan lebih banyak industri untuk kembali beroperasi dengan kapasiti penuh sejak 4 Mei 2020.

“Begitu juga, syarikat di negara lain turut meningkatkan operasi perniagaan mereka. Ini akan menggalakkan aktiviti perdagangan di antara Malaysia dengan negara-negara lain,” katanya dalam laporan yang sama.

Menurut MITI, eksport barangan besi dan keluli; kelengkapan pengangkutan serta keluaran getah masing-masing mencatatkan pertumbuhan dua digit pada 21.5 peratus, 21.8 peratus dan 11.7 peratus meskipun eksport barangan perkilangan menyusut 23.4 peratus tahun ke tahun kepada RM55.5 bilion.

Penurunan barangan perkilangan yang merangkumi 85.5 peratus daripada jumlah eksport adalah berikutan eksport lebih rendah bagi barangan elektrik dan elektronik, barangan perkilangan logam, jentera, kelengkapan dan peralatan, keluaran petroleum serta barangan optik dan saintifik, kata MITI.

Kementerian itu berkata, pada April 2020, jumlah perdagangan dengan ASEAN turun 27.9 peratus tahun ke tahun kepada RM30.4 bilion atau merangkumi 22.8 peratus daripada jumlah perdagangan Malaysia.

“Perdagangan dengan China yang merangkumi 19.7 peratus atau RM26.25 bilion daripada jumlah perdagangan Malaysia, berkurangan secara marginal sebanyak 1.5 peratus tahun ke tahun,” menurutnya.

Jumlah perdagangan dengan AS pula, yang merangkumi 8.0 peratus daripada jumlah perdagangan Malaysia, mencatatkan penurunan sebanyak 19.6 peratus tahun ke tahun kepada RM10.67 bilion.

Perdagangan dengan Kesatuan Eropah, yang menyumbang 7.1 peratus kepada jumlah perdagangan Malaysia, mencatatkan penurunan sebanyak 33.3 peratus tahun ke tahun kepada RM9.42 bilion.

Pada April 2020, jumlah perdagangan dengan Jepun berkurang 22.2 peratus tahun ke tahun kepada RM8.59 bilion dan menyumbang 6.4 peratus kepada jumlah perdagangan Malaysia.

“Perdagangan dengan rakan dagang Perjanjian Perdagangan Bebas pula yang merangkumi 71.6 peratus daripada jumlah perdagangan Malaysia merekodkan pengurangan sebanyak 9.5 peratus tahun ke tahun kepada RM95.47 bilion,” kata MITI. – Bernama

See author's posts


SIDC lakukan projek segera

KUCHING: Pusat Penyakit Berjangkit Sarawak (SIDC) akan menjalankan satu kajian serologi membujur pada individu yang diberi vaksin di Sarawak.

Ketua Menteri Datuk Patinggi Abang Johari Tun Openg berkata, ia adalah salah satu projek segera yang akan dilakukan oleh SIDC.

Katanya, kajian ini akan memantau antibodi peneutralan khusus terhadap Covid-19 dalam jangka masa dua tahun.

“Maklumat tersebut tidak hanya penting bagi kita untuk menentukan keberkesanan program vaksinasi semasa, tetapi untuk membolehkan kita membuat keputusan tepat mengenai perlunya dos penggalak, dan jenis vaksin yang akan diberikan.

“Inisiatif ini juga boleh digunakan untuk potensi putaran dalam pembangunan kit diagnostik, dan ubat antibodi terhadap Covid-19.

“Ini adalah kerjasama antara SIDC dan Institut Kesihatan dan Perubatan Masyarakat (IHCM), dan Universiti Malaysia Sarawak (UNIMAS),” katanya.

Beliau berkata demikian ketika berucap pada Majlis Perasmian Majlis Penyelidikan dan Pembangunan Sarawak dan Pusat Penyakit Berjangkit Sarawak semalam.

Abang Johari berkata, SIDC ditubuhkan adalah untuk melindungi Sarawak dengan meningkatkan penyelidikan mengenai penyakit berjangkit, melengkapkan Sarawak dengan kemampuan dan keupayaan untuk menguji ubat, vaksin dan peralatan terhadap agen berjangkit dan membolehkan Sarawak mengesan, mendiagnosis dan meramalkan kemungkinan wabak penyakit berjangkit.

Selain itu, ia juga akan melengkapi dan bekerjasama dengan Kementerian Kesihatan dalam menangani penyakit berjangkit di Sarawak.

“Pusat ini akan dilengkapi dengan makmal Bio-Safety Level 3 (BSL-3) untuk membolehkan penyelidikan dan pengembangan ejen berjangkit BSL-3, dan seterusnya pengujian produk untuk memastikan pengkomersialan ‘output’ R&D.

“Ia juga akan memberi peluang kepada rakyat Sarawak untuk berkhidmat di Sarawak dan mendorong pengembangan modal insan dalam sains bioperubatan.

“Kemudahan penyelidikan yang tersedia akan menyatukan bakat di peringkat serantau dan antarabangsa, dan menarik syarikat bioperubatan global untuk memastikan Sarawak bersedia menghadapi cabaran masa depan,” ujarnya.

Mengulas lanjut Abang Johari berkata, pusat berkenaan akan memberi tumpuan kepada dua tema teras iaitu mengembangkan keupayaan dan pengetahuan untuk bertindak balas terhadap pandemi masa depan dan menterjemahkan penyelidikan bioperubatan ke dalam aplikasi seperti alat diagnostik, rawatan vaksin, dan vaksin.

“Pelancaran pusat ini hari ini adalah komitmen kita untuk menyumbang dalam menangani situasi Covid-19 di Sarawak melalui penyelidikan yang disasarkan.

“Sehubungan itu, dana penyelidikan Majlis Penyelidikan dan Pembangunan Sarawak (SRDC) akan menuju ke penyelidikan yang disasarkan dan fokus, dan diarahkan untuk mendorong kepada pembangunan bioterapi kita sendiri dari sumber alam semula jadi dan biodiversiti kita yang luas, dan melengkapkan aktiviti yang akan segera dilakukan di SIDC.

“Pelancaran serentak hari ini, pejabat SRDC dan SIDC akan membuka jalan kepada kecemerlangan penyelidikan di Sarawak, yang membawa kepada bioekonomi yang bertenaga, memanfaatkan pelbagai budaya dan sumber asli,” katanya.

Katanya lagi, beliau berharap sokongan dari semua rakyat Sarawak, agensi dan kementerian yang berkaitan di peringkat negeri dan persekutuan, dan komuniti penyelidikan dalam usaha untuk memenuhi misi tersebut.

“SRDC telah memulakan Memorandum Persefahaman dengan Pusat Phenome Nasional Australia, Perth, Pusat Nasional Penyakit Berjangkit, Singapura, Amili Pte Ltd (Singapura), Cambridge Sparks, UNIMAS, Swinburne Sarawak, untuk bekerjasama dalam bidang sains bioperubatan dan Pembangunan Modal Insan.

“Ini akan menambah senarai kolaborator kami yang ada sekarang termasuk Cambridge Academic of Therapeutic Science, University of Cambridge,” katanya lagi.

Oleh JEAKQLEYN YACHO

See author's posts


Messi, Griezmann kekal di Barca

LIONEL Messi dan Antoine Griezmann akan terus kekal bersama Barcelona walaupun ada spekulasi dua pemain tersebut mahu beralih angin, kata Jurulatih Barcelona Quique Setien.

Kontrak Messi dijangka tamat tahun depan dan berdasarkan laporan stesen radio Sepanyol, Cadena Ser, pemain antarabangsa Argentina itu menghentikan perbincangan kerana kecewa dengan arah tuju kelab berkenaan ketika ini.

Ditanya mengenai perancangan Messi untuk meninggalkan Argentina, Setien berkata, beliau tidak mendengar berita berkenaan.

“Saya tidak mahu membuat spekulasi kerana tidak mendengar berita darinya, jadi saya tidak tahu dia ada menyebut mengenai perkara itu.

“Saya melihat semuanya berjalan lancar, perkara lain hanya spekulasi di mana ia tidak ada kena mengena dengan saya. Kami hanya berbincang mengenai apa yang sepatutnya, tidak ada perkara lain,” kata Setien.

Kedudukan Griezmann juga masih lagi menjadi tanda tanya selepas kecewa pada penampilan musim pertama sejak berpindah dari Atletico Madrid.

“Dia tenang, saya sentiasa bertukar pendapat dengannya. Dia sangat profesional. Dia faham situasi kerana sudah melihatnya sebelum ini.

“Saya tidak mahu memberi kesan kepadanya kerana dia seoranga yang positif. Kami boleh berharap kepadanya 100 peratus,” kata Setien mengenai Griezmann.

Griezmann diletakkan di bangku simpanan dalam tiga daripada empat perlawanan Barcelona, termasuk ketika menentang Sevilla dan Atletico yang menyaksikan The Catalans mencatat keputusan seri.

See author's posts


Tiada kes atlet ‘kantoi’ doping

AHMAD FAIZAL AZUMU

MENTERI Belia dan Sukan Datuk Seri Ahmad Faizal Azumu mengesahkan bahawa tiada atlet daripada kontinjen Sukan SEA yang gagal ujian doping setakat ini.

Beliau berkata Agensi Anti-Doping Malaysia (Adamas) akan terus melakukan ujian secara sistematik ke atas para atlet bagi memastikan kontinjen negara bebas doping pada temasya dwitahunan itu.

“Alhamdulillah, tiada kes setakat ini. Kita harap dapat kekalkan momentum, ujian akan terus dilakukan,” katanya kepada pemberita selepas membuat tinjauan latihan atlet Sukan SEA di Majlis Sukan Negara (MSN) Bukit Jalil, malam semalam.

Tiada kes penyalahgunaan bahan terlarang direkodkan pada Sukan SEA 2019 Filipina, namun terdapat kes atlet Malaysia ‘kantoi’ doping pada Sukan SEA 2017 di Kuala Lumpur dan Sukan Komanwel Gold Coast 2018.

Ahmad Faizal berkata kontinjen negara akan berlepas secara berperingkat bermula 4 Mei ini bagi Sukan SEA yang dijadualkan berlangsung secara rasminya bermula 12 hingga 23 Mei di Hanoi, Vietnam, dengan acara terjun dan bola sepak bermula seminggu lebih awal.

Beliau berkata hampir 40 peratus atlet yang dipilih mewakili negara pada temasya kali ini merupakan atlet muda yang bakal membuat penampilan pertama di peringkat antarabangsa.

“Saya berharap mereka dapat mempersembahkan prestasi terbaik mereka, terutamanya mengatasi rekod peribadi masing-masing. Ini adalah platform bagi mereka untuk cabar diri di peringkat antarabangsa.

“Momentum ini yang kita nak bawa ke Sukan Asia dan Komanwel selepas itu. Ini adalah atlet-atlet muda yang kita nak pertaruhkan di kejohanan yang lebih besar seperti Olimpik Paris 2024 dan sebagainya,” katanya.

Berikutan itu, Ahmad Faizal meminta rakyat Malaysia khususnya peminat sukan supaya tidak terlalu memberikan tekanan kepada mereka untuk membawa pulang pingat emas, sebaliknya memberikan sokongan padu untuk membuat lebih baik berbanding pencapaian peribadi terdahulu.

Mengulas mengenai kesukaran mendapat makanan halal, Ahmad Faizal berkata pihak MSN bersedia untuk memasak makanan sendiri dan bekalkan pek makanan sekiranya makanan yang disediakan di hotel penginapan tidak memuaskan dan sesuai untuk para atlet negara.

“Berdasarkan tinjauan awal, memang ada kesukaran, jadi kita akan membawa pasukan pemakanan yang jaga pemakanan atlet, kita boleh bekalkan makanan halal dan pastikan atlet dapat zat yang diperlukan. Kita juga dah menghubungi pihak hotel untuk membawa cef kita sendiri masak di dapur hotel terlibat sekiranya perlu,” katanya.

Dalam pada itu, beliau berkata semangat atlet negara tidak luntur walaupun terpaksa menukar jadual berikutan Ramadan, tidak dapat beraya bersama keluarga dan beraksi pada bulan Syawal demi negara.

Terdahulu, Ahmad Faizal meninjau latihan pasukan lawan pedang, karate, menembak, olahraga, silat, kurash dan judo yang giat berlatih pada waktu malam berikutan Ramadan.-Bernama

See author's posts


Pelajar digesa pertimbangkan memasuki aliran sains

KOTA SAMARAHAN: Pelajar di Sarawak khususnya perlu mempertimbangkan untuk memasuki aliran sains.

Timbalan Menteri Pendidikan, Inovasi dan Pembangunan Bakat, Datuk Francis Harden Hollis berkata, ini kerana statistik menunjukkan bilangan pelajar memasuki aliran sains di Sarawak masih agak rendah dan kerjasama diperlukan untuk mengubahnya.

“Dengan memasuki aliran sains, pelajar akan berpeluang untuk meneroka dan mengembangkan kemahiran mereka.

“Bidang seperti matematik, fizik, kimia dan biologi, semua ini penting untuk kerjaya masa depan dalam pelbagai bidang termasuk sains data.

“Sains data ialah bidang yang baharu muncul, menggunakan kaedah matematik dan statistik untuk menganalisis dan mentafsir set data yang kompleks,” kata beliau pada penutupan UMach 2023 di Fakulti Sains Komputer dan Teknologi Maklumat (FSKTM) di sini, hari ini.

Jelas beliau lagi, dengan peningkatan penggunaan teknologi dalam pelbagai sektor, permintaan untuk saintis data semakin meningkat. Oleh itu, adalah penting untuk pelajar kita dilengkapi dengan kemahiran matematik yang kukuh.

Cabaran Matematik Universiti Malaysia Sarawak (UNIMAS) 2023 atau UNIMAS Mathematics Challenge (UMaCh) satu inisiatif yang menggalakkan pembangunan pendidikan Sains, Teknologi, Kejuruteraan dan Matematik (STEM) di samping menggalakkan inovasi dan kreativiti pelajar dalam bidang matematik.

Harden berkata, program seperti UMaCh bukan sahaja menyediakan platform untuk pelajar mempamerkan bakat tetapi memberi inspirasi kepada orang lain untuk mengambil minat dalam matematik dan meneruskan kerjaya dalam bidang berkaitan STEM.

“Ini amat penting dalam era digital semasa di mana teknologi dan inovasi mengubah dunia kita pada kadar yang tidak pernah berlaku sebelum ini.

“Kami di Kementerian Pendidikan, Inovasi dan Pembangunan Bakat (MElTD) percaya bahawa STEM penting untuk pembangunan ekonomi dan asas yang kukuh dalam mata pelajaran justeru penting untuk pelajar bersaing dalam ekonomi global.

“Ini selaras dengan konsep Malaysia Madani dalam membentuk masa depan negara yang mana ia menekankan kepentingan masyarakat berilmu dan berkemahiran, yang mampu bersaing dalam ekonomi global dan memacu pembangunan negara,” katanya.

Pada masa sama, Harden turut berterima kasih kepada pihak UNIMAS kerana dengan adanya penganjuran UMach, secara tidak langsung akan membawa impak yang baik terhadap pendidikan STEM di Sarawak.

“Saya harap program ini memberi inspirasi kepada semua pelajar untuk terus mengembangkan kemahiran matematik dan meneruskan minat untuk subjek yang menarik ini,” katanya lagi.

UMach berjaya menarik lebih 70 pasukan yang kebanyakannya dari Sarawak tetapi turut menerima penyertaan dari Selangor, Johor, Melaka, Pahang, Pulau Pinang serta Indonesia dan Pakistan.

Oleh NICKELYSON LAKUN

See author's posts


GPS tidak abai keperluan penduduk pedalaman

TELANG USAN : Ahli Dewan Undangan Negeri Telang Usan Dennis Ngau berkata, pembinaan Dewan Masyarakat di Daleh Long Pelutan @ Long Miri menunjukkan bahawa kerajaan di bawah Gabungan Parti Sarawak (GPS) tidak mengabaikan keperluan  penduduk di pedalaman.

Pembinaan dewan tersebut bernilai RM430,000 di bawah Projek Transformasai Luar Bandar (RTP) 2020 satu lagi kemudahan asas untuk memudahkan penduduk menjalankan aktiviti mereka.

Dennis dalam ucapan perasmian dewan tersebut semalam merakamkan terima kasih kepada Ketua Kampung Tugang Pahang dan semua komuniti Daleh Long Pelutan atas kerjasama baik serta sokongan semasa proses pembinaan dewan berkenaan.

Katanya dengan wujudnya fasiliti ini maka banyak lagi aktiviti dapat dijalankan seperti aktiviti sukan, keagamaan, aktiviti kerajaan dan banyak lagi.

Dennis teruja dengan peranan golongan belia di kampung itu kerana katanya, belia di kampung tersebut sudah mulai membuat perancangan untuk membuat gelanggang badaminton di dewan berkenaan.

Ini usaha yang baik dan dengan adanya Dewan Masyarakat tersebut maka ia boleh merapatkan perpaduan dan setia kawan antara satu dengan yang lain.

Dalam pada itu menurut Dennis, lebih 200 projek rakyat telah dilaksanakan di sini sejak dipimpin Allahyarham Pehin Sri Adenan Satem sejak 2015 di bawah kerajaan Barisan Nasiona (BN) dan sekarang diteruskan oleh kerajaan Gabungan Parti Sarawak di bawah pimpinan Ketua Menteri Sarawak Datuk Patinggi Abang Johari Tun Openg.

Antara projek dilaksanakan ialah dewan masyarakat, jalan kampung, projek perparitan, gelanggang sukan,, menaik taraf rumah ibadat dan banyak lagi.

Katanya, pelaksanaan projek rakyat tersebut telah memberi manfaat kepada 88 buah kampung di seluruh kawasan Telang Usan.

Sehubungan itu Dennis menyeru komunti di kawasan beliau meneruskan sokongan kepada kerajaan GPS di bawah pimpinan Ketua Menteri Sarawak, Datuk Patinggi Abang Johari yang telah banyak membawa projek pembanguan di kawasan luar bandar.

Tegasnya belanjawaan 2022 yang telah diumumkan Ketua Menteri baru-baru ini sekali lagi memperlihatkan belanjawan berkenaan banyak disalurkan ke kawasan pedalaman untuk melaksanakan Projek RTP.

“Maka kita harus mengekalkan seorang pemimpin seperti ini dan memberi sokongan kepadanya kerana kita masih lagi memerlukan landskap pembanguanan di luar bandar seperti kawasan Telang Usan,” katanya.

Pada majlis tersebut Dennis mengumumkan peruntukan MRP sebanyak RM20,000 kepada Jawatankuasa Kemajuan dan Keselamatan Kampung (JKKK) Daleh Long Pelutan @Long Miri, masing-masing RM10,000 kepada JKKK Uma Bawang Kanan dan Uma Bawang Kiri dan RM10,000 kepada Persatuan Belia Daleh Long Pelutan untuk keguanaan membina gelanggang sepak takraw secara bergotong-royong.

Oleh JIKU JUGUONG

See author's posts


Harga petrol, diesel kekal bagi tempoh 6 – 12 April

KUALA LUMPUR: Harga runcit petrol RON97 dan RON95 serta diesel kekal tidak berubah bagi tempoh 6 hingga 12 April.

Kementerian Kewangan dalam kenyataan hari ini memaklumkan harga RON97 kekal pada RM3.35 seliter, RON95 (RM2.05) dan diesel (RM2.15).

“Bagi melindungi pengguna daripada kesan kenaikan harga sebenar minyak di pasaran global, kerajaan masih mengekalkan harga siling RON95 pada RM2.05 seliter dan diesel pada RM2.15 seliter, walaupun harga pasaran bagi kedua-dua produk berkenaan telah melebihi paras harga siling yang ditetapkan,” menurut kenyataan itu.

Kementerian itu memaklumkan kerajaan akan terus memantau kesan perubahan harga minyak mentah dunia dan mengambil langkah yang bersesuaian bagi memastikan kebajikan dan kesejahteraan rakyat terus terpelihara. – Bernama

See author's posts


Pelitup muka rendahkan risiko jangkitan Covid-19

PELITUP muka memainkan peranan penting dalam kehidupan masa ini ketika berdepan dengan wabak pandemik Covid-19.

Orang awam yang berada ditempat awam diwajibkan menggunakan pelitup muka bagi menghindarkan jangkitan virus berbahaya tersebut.

Hanya kanak-kanak berusia dua tahun ke bawah tidak diwajibkan memakai pelitup muka.

Oleh itu, ibu bapa yang mempunyai anak-anak berusia 2 tahun ke bawah dinasihati supaya tidak membawa anak-anak mereka ke tempat awam.

Sekiranya tidak memakai pelitup muka ditempat awam atau lokasi jangkitan wabak pandemik Covid-19, risiko jangkitan adalah tinggi dan berbahaya, oleh itu pemakaian pelitup muka adalah perlu bagi merendahkan risiko jangkitan.

Berdasarkan sumber dari Kementerian Kesihatan Malaysia (KKM), pengguna pelitup muka dinasihatkan supaya jangan sesekali berkongsi pelitup muka dengan orang lain.

Selain itu, pengguna pelitup muka juga dinasihatkan supaya jangan memakai pelitup muka dibawah dagu, jangan menyentuh bahagian dalam dan luar pelitup muka 3 lapis, jangan letak pelitup muka merata-rata dan jangan pakai pelitup muka yang rosak, longgar, kotor dan basah.

Terdapat dua jenis pelitup muka yang digunakan dan disarankan kepada pengguna.

Dua jenis pelitup muka tersebut ialah pelitup muka 3 lapis dan pelitup muka fabrik.

Pelitup muka 3 lapis disarankan untuk petugas kesihatan, orang awam yang mempunyai gejala saluran pernafasan, berpenyakit kronik, orang awam golongan berisiko tinggi yang berada di kawasan jangkitan wabak pandemik Covid-19 dan penjarakan sosial sukar diamalkan dan warga emas berusia 60 tahun ke atas.

Pelitup muka fabrik pula disarankan oleh KKM untuk golongan tidak mengalami gejala pernafasan dan berada di tempat jangkitan Covid-19 tersebar luas dan penjarakan sosial sukar diamalkan, golongan pekerja dan orang awam sihat yang berada di tempat awam.

Bagi pelitup muka 3 lapis, pemakaiannya hanya sekali sahaja dan dipakai tidak melebihi 8 jam dan jika bergejala tidak melebihi 4 jam.

Untuk pelitup muka fabrik, pengguna tidak digalakkan menggunakan pelitup muka yang menyukarkan pernafasan dan menggunakan pelitup muka fabrik yang boleh diguna semula lepas dicuci dengan cara yang betul.

Dalam pada itu, KKM turut menghebahkan panduan kaedah melupuskan pelitup muka 3 lapis secara infografik untuk panduan orang awam.

Kaedahnya ialah putuskan bahagian tepi pada pelitup muka, lipat pelitup muka ke arah dalam dengan kemas dan ikat menggunakan tali yang telah diputuskan, buang pelitup muka yang dipakai ke dalam tong sampah yang bertutup dan cuci tangan dengan air dan sabun selepas membuang pelitup muka terpakai.

Selain dari pemakaian pelitup muka, apa yang paling penting bagi memutuskan rantaian wabak Covid-19 ini ialah pematuhan prosedur operasi standard (SOP) yang telah ditetapkan oleh KKM.

Disamping itu, sentiasa peka dengan perkembangan situasi semasa laporan berkenaan Covid-19 dari KKM dan bagi kita di negeri Sarawak, pekembangan laporan harian boleh diketahui lanjut dari Jawatankuasa Pengurusan Bencana Negeri Sarawak (JPBNS).

Masyarakat juga perlu bekerjasama dalam menyekat wabak Covid-19 ini dari terus merebak.

Bersama amalkan norma baharu dan mematuhi penggunaan SOP di tempat awam serta jaga kerbersihan diri selalu.

Oleh Earl Anek

See author's posts


TOL untuk membina rumah bukan dijual

SIBU: Beberapa kaedah sudah dirancang untuk penyelesaian masalah banjir di Kampung Hijrah secara berperingkat, kata Menteri Muda Kerajaan Tempatan dan Perumahan Dr Annuar Rapa’ee.

Menurutnya, kerajaan negeri sejak dua tahun lalu sudah mula melakukan kerja penyukatan tanah di kawasan Kampung Hijrah, yang merupakan langkah terawal untuk penyelesaian masalah banjir di kawasan tersebut.

Katanya lagi, antara langkah jangka masa pendek dan segera adalah membersihkan parit dan menaikkan jalan sementara di kawasan tersebut.

“Kemudian, kerajaan negeri menyerahkan lesen pendudukan sementara (TOL) kepada penduduk kampung.

“Untuk tujuan ini, setakat ini, seramai 32 penduduk di blok D, sudah menerima TOL masing-masing. Untuk penerima TOL ini, mereka perlu membina rumah di tapak tanah mereka dalam tempoh lima tahun.

“Tanah ini tidak boleh dijual kerana tujuan kerajaan memberi TOL adalah untuk membolehkan penduduk bina rumah sendiri,” katanya.

Peringkat seterusnya, Menteri Muda Pendidikan, Sains dan Penyelidikan Teknologi berkata, kerajaan negeri akan membina kemudahan infrastruktur yang lengkap di kawasan kampung tersebut.

Jelas beliau, selepas tanah diserahkan kepada penduduk, barulah mudah kerajaan membina infrastruktur seperti menaiktaraf sistem perparitan dan jalan raya di lot-lot tanah penduduk.

“Blok D sudah selesai disukat, kerajaan negeri telah meluluskan dana RM780,000 untuk membina parit dan jalan raya bertar ke rumah-rumah penduduk yang tinggal di dalam Blok D kampung ini.

“Dengan penjelasan ini, sekurang-kurangnya kini penduduk akan dapat gambaran apa yang sedang dirancang dan apa yang sudah dilaksanakan untuk penduduk di Kampung Hijrah Sibu,” katanya.

Oleh Nurzilla Mohamad

See author's posts


Turun padang pantau projek rakyat

MARUDI: Set iausaha Kerajaan Negeri Sarawak, Datuk Jaul Samion mengadakan lawatan ke Marudi semalam untuk meninjau pelaksanaan dua projek rakyat iaitu projek pelaksanaan jambatan Marudi dan projek Marudi Waterfront.

Katanya, bagi projek pembinaan jambatan Marudi terganggu sedikit selepas mengalami beberapa isu tapak dan juga mengenai kontraktor yang terlibat.

Sekarang projek pembinaan jambatan berjalan lancar selepas sub kontraktor baharu dilantik dan berharap projek ini dilaksanakan dengan baik selepas beberapa gangguan sebelum ini.

“Isu tanah sudah selesai dan isu kontraktor ke atas projek berkenaan pun sudah selesai,” katanya,kepada Utusan Sarawak.

Sementara itu, tegasnya, projek pelaksanaan Marudi Waterfront juga terganggu selepas Perintah Kawalan Pergerakan (PKP) Mac tahun lepas.

“Kita berharap pihak kontraktor yang bertanggungjawab ke atas pembinaan projek ini dapat melakukan ‘catch up plan’ supaya tidak lagi terlewat.

“Sekarang projek ini berjalan lancar dan isu-isu teknikal tidak lagi timbul dan kita sedang menunggu prestasi pihak kontraktor untuk meneruskan projek ini,”katanya.

Menurut Jaul projek pembinaan Marudi Waterfront yang sudah terlewat empat peratus dijangka siap penghujung Mac 2021.

Menyentuh stesen minyak yang masih belum dipindahkan lagi, beliau berharap stesen minyak berkenaan harus dipindahkan untuk memudahkan pihak kontraktor mempercepatkan kerja mereka.

“Kerja-kerja tidak dapat dijalankan jika stesen minyak ini belum dipindahkan dan saya berharap selepas ini pelaksanaan Marudi Waterfront tidak lagi terganggu dan projek ini akan berjalan lancar,”harapan Jaul.

Harapan kita adalah untuk melihat supaya projek ini dapat disiapkan mengikut jadual untuk digunakan rakyat.

“Projek ini dibina adalah untuk rakyat, untuk memberi keselesaan kepada orang ramai untuk mengadakan aktiviti mereka dan untuk pelancong berkunjung ke bandar Marudi,” katanya.

Tegasya, Marudi Waterfront untuk memberi keselesaan kepada penduduk bandar Marudi dan orang ramai yang berkunjung ke Marudi semasa regata Baram dan beliau berharap dengan siapnya projek ini akan dapat menjadi daya tarikan kepada orang luar datang ke Marudi dan berharap penduduk Marudi menerima mereka dengan baik dan selesa.

Turut hadir Pemangku Residen Bahagian Miri, Abdul Aziz Mohd Yusuf, Setiausaha Majlis Daerah Marudi Puan Lolita Jaime Nicholas,Pegawai Daerah Marudi,Mackos Sibong dan yang lain.

Oleh JIKU JUGUONG

See author's posts


Abang Jo harap kempen selepas ini berjalan lancar, tertib

KUCHING: Kempen selama 14 hari bermula selepas tamat proses penamaan calon hari ini diharap berjalan lancar.

Premier Sarawak, Datuk Patinggi Tan Sri Abang Johari Tun Openg berkata mereka yang berkempen tanpa mengira parti diwakili perlulah diadakan dengan penuh tertib.

“Saya saksikan banyak kawasan-kawasan yang dipertandingkan ada satu lawan satu, tiga penjuru, empat penjuru.

“Proses demokrasi ini akan memberi ruang kepada rakyat Sarawak untuk memilih calon-calon yang akan memperjuangkan dan juga mempertahankan hak kita melalui perundingan Perjanjian Malaysia 1963 (MA63),” katanya.

Abang Johari yang juga Pengerusi GPS berkata demikian ketika ditemui pemberita di pusat penamaan calon Parlimen Petra Jaya di sini sebentar tadi.

Hadir sama penyandang dan calon kerusi Parlimen Petra Jaya, Dato Sri Fadillah Yusuf.

Abang Johari juga berkata kerajaan GPS mengharapkan Kerajaan Persekutuan yang stabil selepas PRU-15 ini setelah hampir empat tahun disia-siakan.

“Selama empat tahun kita dah banyak membuang masa dengan politik yang tidak menentu.

“Sepatutnya kita memberi perkhidmatan kepada rakyat lebih-lebih lagi dijangka pada 2023 sehingga 2024 berdepan dengan cabaran ekonomi yang sangat hebat.

“Sudah semestinya GPS akan meletakkan dasar dan hal-hal berkaitan Sarawak dan kepentingan di negeri ini diteruskan dengan kerjasama Kerajaan Persekutuan,” katanya.

See author's posts


Mourinho berang diikat Bournemouth

TOTTENHAM Hotspurs mengalami kekecewaan VAR baru setelah Harry Kane dinafikan sepakan penalti yang jelas dalam keputusan seri 0-0 yang mengecewakan mereka di Bournemouth .

Pasukan Jose Mourinho hanya menang sekali dalam tiga perlawanan terakhir mereka dan berada dalam bahaya untuk gagal layak ke pertandingan Eropah buat kali pertama sejak musim 2009-10.

Tottenham gagal menemui rentak mereka untuk jangka masa panjang, tetapi merasa mereka dinafikan kemenangan setelah tindakan Josh King menolak Kane dalam kawasan penalti dalam separuh pertama tidak dikenakan hukuman walaupun selepas tinjauan VAR.

“Pengadil yang sama yang membuat keputusan VAR menentang Sheffield United, Michael Oliver. Pendapat penting. Bukan hanya saya. Semua orang tahu itu sepakan penalti dan apabila saya berkata semua orang, saya bermaksud semua orang,” kata Mourinho.

“Permainan ini mempunyai saat yang paling penting dan saya tidak ingin mengatakannya lagi. Semua orang tahu.”

Sudah tentu dengan jumlah mata terendah sejak 2011, ini merupakan musim yang mahu dilupakan oleh Tottenham, yang belum lagi melihat peningkatan yang signifikan sejak Mourinho menggantikan Mauricio Pochettino yang dipecat pada bulan November.

Hanya setahun setelah layak ke final Liga Juara-Juara UEFA, mereka menduduki tempat kesembilan dalam Liga Perdana Inggeris, 10 mata di bawah empat pasukan teratas dan jauh daripada pasti untuk leyak ke Liga Europa musim depan. – AFP

See author's posts


PUISI

Ayahku Berpulang

Kukucup mesra tangannya

yang dalam qiam sempurna

urat² timbul merata

belulang di tapak tangan

masih sekeras sedekad yang lepas

tatkala menghayun leban dan babas

demi menyambung nafas

hari ini,

dua tangan itu pegun dalam qiam yang rukun.

Seketika kutancap mata ke wajahnya

ada seri yang masih sama dari zaman mudanya

ada ukir senyum menongkah kedut wajah

mengangkat seri muka yang kematian darah

senyum inilah

yang dahulunya menyimpan sejuta resah

berjuta masalah

yang digumam teguh balutan tawakal dan tabah

namun, senyumannya kali ini

hanya bisa kutatapi dalam beberapa jam dan minit yang berbaki.

Dalam dakapan bulan dinihari tadi

aku bermimpi

ayahanda berjubah putih

kutanya hendak ke mana ayah?

“aku hendak pulang” jawabnya sepatah.

Dhuha itu

ayahku berpulang.

Ramli Hassan

Sekolah Kebangsaan Abang Galau Rajang

Tanjung Manis.

Tentang Kulit

telah gagak bisik padaku

tentang kulit tubuhmu

yang disisipkan pelepah enggang,

aku terdiam

terus mendengar

dan memandang

ke dalam kulitku.

Angel Samling

Klinik Kesihatan Long Lama

Kekasih Hati yang Dirayakan

Sedari azali aku disayangi

oleh insan bernama ayah dan bonda

sepenuh hati mereka mengasihiku

dalam cacat cela kelakuanku

dan susah senangku

keduanya tetap ada di situ

wahai kekasih hati yang selayaknya dirayakan

ampunkan khilaf selama diriku bernama anakandamu

dan teruskanlah mencurah sayangmu

Alice Mohd

See author's posts


Sarawak lulus RUU Lembaga Kekayaan Berdaulat

KUCHING: Sarawak menjadi negeri pertama memiliki dana kekayaan berdaulat apabila Rang Undang-Undang (RUU) mengenainya diluluskan Dewan Undangan Negeri (DUN) Sarawak, hari ini.

RUU Lembaga Dana Kekayaan Masa Depan Berdaulat dengan peruntukan awal RM8 bilion itu dibentangkan Premier Sarawak, Tan Sri Abang Johari Abang Openg, pada sidang DUN, hari ini.

Seramai 10 Ahli Dewan Undangan Negeri (ADUN) termasuk dua pembangkang mengambil bahagian dalam perbahasan sebelum RUU itu diluluskan selepas mendapat sokongan sebulat suara.

Abang Johari yang juga Menteri Kewangan Sarawak berkata, dana berkenaan diwujudkan bagi memaksimumkan pulangan daripada rizab modal lebihan negeri melalui pelaburan.

“Dana kekayaan berdaulat ini akan diletakkan di bawah pengurusan dan penjagaan sebuah badan korporat yang ditubuhkan di bawah RUU ini yang dikenali sebagai Lembaga Dana Kekayaan Masa Depan Berdaulat.

“Pembentangan RUU ini adalah sebagai memenuhi janji yang menjadi sebahagian daripada manifesto Gabungan Parti Sarawak (GPS) pada Pilihan Raya Negeri Ke-12 (PRN12),” katanya.

Abang Johari berkata, penubuhan dana kekayaan negara ini akan memenuhi tujuan menukar aset tidak boleh diperbaharui kepada aset kewangan, melabur untuk masa depan melalui simpanan paksa, dan menjamin pertumbuhan berterusan rizab kewangan melalui pelaburan yang pelbagai.

“Negeri telah menikmati hasil berasaskan komoditi, khususnya daripada minyak dan gas, selama ini.

“Bagaimanapun, ia boleh berkurangan, dan jika tidak diurus dan dilaburkan dengan bijak, ia akan menafikan generasi akan datang daripada faedah ekonomi yang sama,”katanya.

See author's posts


Perkahwinan Putera Hussein 1 Jun ini bakal jadi tumpuan dunia

AMMAN: Majlis perkahwinan diraja Jordan, Putera Mahkota Hussein akan menjadi tumpuan dunia pada 1 Jun ini.

Untuk itu, kerabat diraja seluruh dunia akan hadir meraikan hari bersejarah Putera Hussein bersama pasangannya, wanita Arab Saudi, Rajwa Al Saif.

Raja Abdullah II dan Permaisuri Rania dari Jordan, ibu bapa pengantin lelaki bersedia menjadi tuan rumah wakil daripada sekurang-kurangnya tujuh monarki asing.

Lebih banyak lagi akan mengesahkan kehadiran menjelang hari berkenaan.

Tetamu diraja yang mengesahkan kehadiran terbaharu ialah Raja Philippe dari Belgium yang turut disertai anak perempuan dan pewarisnya, Puteri Elisabeth, yang sedang belajar di Universiti Oxford, United Kingdom.

Seorang lagi puteri mahkota yang bersedia hadir ke majlis bersejarah diraja itu ialah Puteri Catharina-Amalia dari Belanda yang akan menyertai ibu bapanya Raja Willem-Alexander dan Ratu Maxima.

Selain itu, Ratu Margrethe II dari Denmark, yang menghadapi masalah kesihatan sejak awal tahun ini, akan diwakili anak lelaki dan menantunya, Putera Mahkota Frederik dan Puteri Mahkota Mary.

Puteri Jepun Takamado, yang mendiang suaminya adalah sepupu bekas Maharaja Akihito, akan hadir bersama anak perempuannya Puteri Tsuguko.

Putera Sebastien dari Luxembourg turut menerima jemputan.

Timbul spekulasi mengenai siapa yang mungkin mewakili Keluarga Diraja British pada majlis berkenaan.

Apa yang pasti, adik beradik kepada Putera Hussein akan menghadiri majlis itu iaitu Putera Hashem, 18, Puteri Salma, 22 dan Puteri Iman, 26.

Suami Puteri Iman, Jameel Alexander Thermiótis, juga dijangka menyertai mereka.

Menurut kenyataan istana, majlis perkahwinan akan diadakan di Istana Zahran di sini.

Bagi meraikan perkahwinan diraja ini, satu konsert percuma turut diadakan di Stadium Antarabangsa Amman, hari ini.

See author's posts


Belia digesa tonjolkan bakat dalam sukan

SIMANGANG: Menteri Muda Kesejahteraan Komuniti, Datuk Francis Harden Hollis mengimpikan anak-anak dan belia di Simanggang berjaya di dalam bidang sukan hingga peringkat lebih tinggi.

Beliau berkata akan sedaya upaya memberi sokongan moral dan apa-apa bantuan terutamanya belia agar golongan itu tidak akan ketinggalan serta menaikkan nama Simanggang dalam pelbagai bidang sukan ke peringkat yang lebih tinggi.

“Setiap belia di kawasan Dewan Undangan Negeri (DUN) Simanggang diseru untuk mengambil peluang melibatkan diri dalam aktiviti sukan bagi menonjolkan bakat masing-masing dalam bidang sukan yang diceburi.

“Ambil peluang ini sebagai batu loncatan untuk mengasah bakat anda, agar anda menjadi atlet yang berkebolehan bagi mewakili daerah, negeri ataupun negara satu hari kelak seperti atlet-atlet sukan lain yang telah membanggakan nama negara masa kini,” katanya.

Beliau berkata demikian ketika berucap merasmikan penutupan Pertandingan Bola Tampar Sri Aman 2020 Piala Datuk Francis Harden Hollis di Mini Stadium semalam.

Pertandingan itu telah melibatkan sebanyak 10 buah pasukan lelaki dan lima pasukan wanita yang telah berentap selama tiga hari untuk merebut kejuaraan.

Justeru itu, Harden yang juga Ahli Dewan Undangan Negeri (ADUN) Simanggang begitu yakin dan percaya satu hari nanti bandar Simanggang akan melahirkan ramai atlit-atlit yang berjaya diperingkat sukan yang berprestij tinggi seperti SUKMA, Sukan SEA, Sukan Olimpik dan sebagainya.

“Saya berharap kita bersama-sama menjadikan bandar Simanggang ini sebagai salah sebuah daerah yang akan membekalkan negara kita dengan atlit-atlit yang cemerlang di pelbagai peringkat,” ujarnya.

Harden berkata penganjuran sukan bola tampar mahupun bola keranjang di daerah ini mampu menjadi platform melahirkan pelapis dalam sukan berkenaan serta dapat memberikan pendedahan serta meningkatkan kemahiran dalam sukan tersebut yang semakin popular dewasa ini.

Menurutnya, melalui acara seumpama itu dan pendedahan terhadap sukan tersebut, beliau yakin suatu hari nanti kita bakal mempunyai pelapis yang hebat seterusnya mewakili Simanggang mahupun negeri atau Malaysia dalam sukan bola tampar.

Terdahulu Harden turut menyumbangkan peruntukan sebanyak RM5,000 kepada Chung Hua Volleyball Club Simanggang bagi menganjurkan pertandingan terbabit.

Oleh ADI SAFARMAN

See author's posts


Persaraan Shahabuddin diraikan

KUCHING: Kerajaan Sarawak meraikan Majlis Persaraan Setiausaha Persekutuan Sarawak, Datuk Mohd. Shahabuddin Omar sebagai penghargaan kepada jasa dan bakti beliau kepada negeri ini.

Setiausaha Kerajaan Negeri Sarawak, Datuk Amar Jaul Samion berkata, komitmen yang ditunjukkan oleh Datuk Mohd. Shahabuddin begitu besar dalam bidang pengurusan kualiti penyampaian perkhidmatan dan juga pembangunan prasarana di Sarawak.

Tambahnya, hubungan agensi Kerajaan Persekutuan dan Negeri sentiasa terjaga dan harmoni sepanjang tempoh perkhidmatan beliau selama hampir dua tahun di negeri ini.

“Majlis ini diadakan kita sebagai penghargaan dan terima kasih daripada Kerajaan Negeri kepada Datuk Shahabuddin yang telah banyak menabur bakti kepada negara Malaysia khususnya Wilayah Sarawak,” katanya.

Beliau berkata demikian pada Majlis Malam Sekalung Budi sempena persaraan Datuk Shahabuddin yang dianjurkan di Kuching, baru-baru ini.

Dalam pada itu, Jaul Samion berkata, di bawah kepimpinan Datuk Mohd. Shahabuddin, beberapa projek dilaksanakan Pejabat Persekutuan Sarawak telah memberi impak yang sangat besar kepada negeri ini.

“Antaranya adalah Projek pembinaan Bangunan Gunasama Persekutuan Kuching, Projek Pembinaan Kuarters Gunasama Persekutuan Bintulu dan Pembaikan Bangunan Gunasama Persekutuan,” ujarnya.

Turut hadir, Pemangku Peguam Besar Negeri Sarawak, Saferi Ali, Timbalan Setiausaha Kerajaan Negeri (Transformasi Sosio Ekonomi), Dato Sri Mohamad Abu Bakar Marzuki, Timbalan Setiausaha Kerajaan Negeri (Transformasi Prestasi dan Penyampaian Perkhidmatan), Datu Dr. Sabariah Putit dan Timbalan Setiausaha Kerajaan Negeri Sarawak (Transformasi Luar Bandar), Datu Ik Pahon Joyik.

Oleh JEAKQLEYN YACHO

See author's posts


Jari kanak-kanak tersangkut pada lubang sinki

JOHOR
BAHRU: Anggota Jabatan Bomba dan Penyelamat Mersing berjaya membantu
mengeluarkan tunjuk jari seorang kanak-kanak lelaki yang tersangkut pada lubang
sinki di rumahnya di Kampung Sawah Dato’ dekat Mersing, malam Isnin lepas.

Komander
Operasi dari Balai Bomba dan Penyelamat Mersing Pegawai Bomba Kanan II Anuar
Hussien berkata, Pusat Gerakan Operasi Negeri Johor (PGO) menerima panggilan
kecemasan berhubung kejadian terbabit pada jam 11.36 malam menerusi talian MERS
999.

“Seramai
10 anggota bomba bersama sebuah jentera Fire Rescue Tender (FRT) dan satu
jentera Unit Bantuan Perkhidmatan Kecemasan (EMRS) bergegas ke rumah Mohd
Asyraf Hakimi Abd Rahman, 6, dan mendapati tunuk jari kanan kanak-kanak itu
tersangkut pada lubang sinki,” katanya menerusi kenyataan semalam.

Anuar
berkata, anggota bomba kemudian berjaya mengeluarkan jari kanak-kanak itu
selepas memotong lubang sinki berkenaan dengan menggunakan peralatan khas.

Operasi
tamat pada jam 12.07 tengah malam, katanya. – BERNAMA

See author's posts


Premier arah 6 bulan keluarkan makanan haiwan guna sisa sawit

KUCHING: Premier Sarawak, Datuk Patinggi Tan Sri Abang Johari Tun Openg memberi masa enam bulan untuk mengeluarkan sumber makanan haiwan menggunakan sisa kelapa sawit.

Arahan itu diberikannya kepada kementerian berkaitan kerana Sarawak kini memberi fokus kepada ekonomi kitaran dengan tumpuan terhadap pengeluaran produk sumber makanan berteraskan alam sekitar dan kitar semula.

Beliau juga mengarahkan Lembaga Penyatuan dan Pemulihan Tanah Sarawak (SALCRA) untuk memulakan kajian dengan diberikan peruntukan bagi mengeluarkan sumber makanan untuk semua jenis haiwan.

“Jika sumber ini dari negeri kita sendiri, maka kita dapat mengawal harga. Misalnya, isu peningkatan harga ayam dan telur kini juga menjadi tumpuan kerajaan hingga menyebabkan Sarawak mengimport sumber makanan mencecah kos perbelanjaan sehingga berbillion ringgit,” katanya.

Beliau berkata demikian ketika berucap pada majlis Anugerah Usahawan Bumiputera Sarawak (AUBS) 2022 di sini, malam tadi.

Abang Johari berkata, semua usaha itu akan memberi kesan positif dalam pembangunan ekonomi negeri.

Beliau percaya dengan teknologi baharu, Sarawak dapat mengeluarkan produk sumber makanan haiwan sendiri dengan menggunakan sisa kelapa sawit.

“Perkara ini akan memberikan banyak kesan positif dalam pembangunan ekonomi kita, oleh kerana kita juga berkehendakkan idea-idea yang baru,”katanya.

Pada majlis itu, Premier Sarawak turut menyerahkan anugerah kepada 11 pemenang AUBS 2022.

Turut hadir, isteri Premier Sarawak, Puan Sri Datuk Amar Juma’ani Tun Tuanku Bujang, Timbalan Menteri Perdagangan Antarabangsa, Industri dan Pelaburan, Datuk Dr. Malcom Mussen Lamoh, Presiden Dewan Usahawan Bumiputera Sarawak, Datu Abang Helmi Tan Sri Ikhwan, Timbalan Menteri Belia, Sukan dan Pembangunan Usahawan II (Pembangunan Usahawan, Dr. Ripin Lamat serta Penasihat MINTRED Datuk Mohd Naroden Majais.

Oleh NUR AIN OTSMAN

See author's posts


Atlet Para Sukma teruskan latihan Isnin depan

ATLET Para Sukma 2021 bakal meneruskan latihan dilapangan mulai Isnin hadapan setelah toga bulan berlatih sendiri di rumah akibat pandemik Covid-19.

Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak, Dato’ Sri Fatimah Abdullah menyifatkan walaupun kini agak terlewat untuk memulakan latihan berikutan perintah kawalan pergerakan (PKP) selama tiga bulan ini namun kontijen Sarawak perlu berkerja keras.

“Kita harus bekerja keras untuk mengekalkan kejuaraan kita kali ke-14 ini di Johor April tahunhadapqn,” katanya sambil mengakui tuan rumah adalah saingan utama Sarawak.

Bermula minggu hadapan juga jawatankusa akan mengenalpasti lokasi latihan akui Fatimah yang akan turun padang meninjau sama bagi menyuntik semangat atlet.

Menzahirkan kebimbangan bahawa loksi penempatan atlet sepatutnya di Kompleks Belia dan Sukan yang kini sebagai lokasi sarimgan Covid19, Fatimah mendedahkan pihaknya sedang berusaha mengenalpasti di mana lokasi sesuai sebagai ‘perkampungan’ para atlet di bandar raya ini.

“Kita mahu ada pusat latihan berpusat agar mudah untuk mereka berkumpul, bermalam serta bersama-sama menjalani latihan,” ujarnya ketika ditemui pemberita selepas menyempurnakan Majlis majlis Hari Gawai Raya Jabatan Wanita Keluarga Sarawak (JWKS) di Wisma Wanita semalam.

Mendedahkan kontijen Sarawak akan berentap untuk sebanyak 10 jenis sukan, Fatimah berkata ia merangkumi sukan renang, badminton, ping-pong, 10 pin bowling, Boccia, boling padang, Chess, memanah, angkat berat dan olahraga.

“Para atlet akan diarahkan mematuhi SOP yang dttetapkan sepanjang menjalani latihan bagi membendung kontak tubuh sesama mereka,” tegasnya.

Oleh Diyana Samsuddin

See author's posts


PRU15: Kazim Elias tarik diri di Larut

IPOH, 2 Nov (Bernama) — Ketua Koordinator Komunikasi Barisan Nasional (BN) Mohd Shafiq Fhadly Mahmud diumum sebagai calon parti itu bagi kerusi Parlimen Larut pada Pilihan Raya Umum ke-15 (PRU15),  menggantikan pendakwah bebas Datuk Mohammad Kazim Elias.

Perkara itu diumumkan Pengerusi BN negeri Datuk Seri Saarani Mohamad pada majlis pengumuman calon BN Perak bagi kerusi Dewan Undangan Negeri (DUN) di sini hari ini.

“Pertukaran ini kerana Ustaz Kazim menarik diri di saat akhir,” katanya.

Dalam ucapan pengumuman calon itu, Saarani yang bakal mempertahankan kerusi DUN Kota Tampan berkata tanggungjawab dan amanah kepada parti bukan sekadar sebagai calon tetapi juga apabila tidak dicalonkan.

“Bermakna yang hendak kita turun padang pujuk rayu, lihat lambang dacing, lagi banyak undi lagi mudah menang,” katanya.

Saarani berkata BN akan bertanding di kesemua 24 kerusi Parlimen dan 59 kerusi DUN pada PRU15.

— BERNAMA

See author's posts


Adakah BN Johor ulangi kejayaan GPS di Sarawak?

kerusi di Dewan Undangan Negeri (DUN), Menteri Besar Johor, Datuk Hasni Mohammad menasihati Sultan Johor, Sultan Ibrahim Sultan Iskandar Shah, untuk membubarkan DUN bagi mendapat mandat baharu rakyat.Mandat ini sangat diperlukan kerana bagi beliau, Ke- rajaan Negeri tidak mahu bergerak secara ihsan pembangkang, khususnya apabila membuat apa-apa keputusan.

Kerajaan yang sedia ada sebelum ini hanya mempunyai majoriti mudah seba- nyak 29 kerusi, manakala di pihak lawan mempunyai 20 kerusi. Apa-apa boleh berlaku, malah Pengerusi Parti Pribumi Bersatu Malaysia (Bersatu), Tan Sri Muhyiddin Yassin pernah memberi amaran bila-bila masa kerajaan pim- pinan Hasni boleh tumbang, jika Bersatu menarik diri. Amaran sedemikian menyebabkan Hasni pernah mempertimbangkan untuk membuat Pilihan Raya Negeri (PRN) Johor pada Disember tahun lepas, namun disebabkan masa tidak sesuai kerana banjir melanda, maka ia ditangguhkan seketika.

Situasi ini dikatakan tidak wajar berlaku dan mandat segar diperlukan agar lebih banyak manfaat akan terhasil apabila dijangka menda- pat mandat yang lebih segar dan besar. Hal ini bermakna, apabila kemenangan majoriti bakal diperoleh, maka keya- kinan pelabur asing untuk membuat pelaburan akan bertambah tinggi.

Sudah tentu pelabur mahukan dasar yang menguntungkan daripada kerajaan yang stabil berbanding kerajaan yang kurang stabil dan sukar membuat keputusan kerana dipengaruhi ketidaktentuan kerajaan. Selagi kerajaan yang tipis majoriti, apa-apa sahaja boleh berlaku, pada pandangan pelabur.

Inilah dikatakan MB Johor bahawa beliau perlu mendapat semula mandat rakyat Johor agar Johor lebih maju, berjaya dan bergerak ke hadapan. Hasrat MB Johor ini diyakini oleh Sultan Ibrahim Sultan Iskandar. Maka, Sultan Johor memberi per- kenan untuk membubarkan Dewan Undangan Negeri di Istana Bukit Serene. Majlis siaran langsung perkenan Sultan Johor menunjukkan hubungan baik antara baginda dengan MB Johor.

Sebenarnya, sebelum Hasni menasihati Sultan Johor, beliau telah mendapat mandat daripada Majlis Kerja Tertinggi (MKT) dan Presiden UMNO bagi mendapat persetujuan untuk mengadakan PRN Johor. Malah Hasni juga telah berjumpa dengan Ke- tua-ketua Bahagian UMNO Johor untuk mendapat maklum balas secara menyeluruh sebelum membawa kepada pengurusan tertinggi parti UMNO. Selepas semua sesi menghadap Sultan selesai, MB akan memaklumkan kepada speaker DUN untuk memaklumkan pembubaran DUN kepada Suruhanjaya Pilihan Raya (SPR) bagi menentukan tarikh pilihan raya dan tempoh berkempen serta SOP yang perlu dilaksanakan.

Kesesuaian PRN Johor

Sebenarnya PRN Johor diadakan untuk menilai kekuatan jentera BN, khususnya UMNO, dalam persediaan menghadapi pilihan raya umum yang dijangka diadakan pada 2023. Sekiranya BN Johor me- ngulang kejayaan PRN Melaka dengan mendapat kemenangan besar, maka pasti tercetusnya keyakinan untuk mengadakan Pilihan Raya Umum lebih awal. Bermakna, kemenangan besar BN di Johor, jika berlaku, mampu memberikan gelombang momentum yang lebih kuat dari segi jentera dan keyakinan tinggi mereka.

Prosedur Operasi Standard (SOP) sepanjang berlakunya Covid-19 sudah menjadi norma baharu kepada parti politik. Malah, sudah terbukti dalam PRN Melaka dan Sarawak, penularan kes Covid-19 didapati mampu dikawal sepanjang pilihan raya tersebut. Yang pertama, apabila rata-rata rakyat sudah mendapat vaksinasi sekurang-kurangnya dua dos. Maka alasan Covid-19 untuk menangguhkan pilihan raya dianggap tidak relevan. Cuma, kebelakangan ini kes Covid-19 dilihat meningkat semula, bermakna SOP akan diperketat termasuk dalam PRN Johor. Pembatasan ini dilihat banyak memberikan kelebihan kepada kerajaan yang menyandang, iaitu BN.

Bantuan sepanjang Perintah Kawalan Pergerakan (PKP) ketika negara dilanda Covid-19 dilihat banyak me- ngurangkan beban rakyat se- harian. Walaupun isu peluang pekerjaan terbatas, banyak syarikat perniagaan ditutup atau dikecilkan menyebabkan ramai kehilangan pekerjaan, namun, peranan kerajaan dalam penyaluran bantuan seperti mengadakan moratorium, bantuan kepada perniagaan kecil dan sederhana, subsidi dan sebagainya banyak memberikan kelegaan, walaupun bantuan ini bersifat jangka masa pendek. Kesannya, pengundi berasa kerajaan yang ada dilihat lebih bertanggungjawab dan impak ini dijangka akan diterjemahkan dalam bentuk undi. Inilah harapan UMNO dan BN kerana mereka dilihat menjadi pendesak kepada kerajaan untuk memastikan pelbagai bantuan kepada rakyat dilaksanakan, walaupun persefahaman PH yang ditandatangani sebenarnya turut memberikan sumbangan memastikan kebajikan rakyat semua terpelihara tanpa mengira ideologi politik.

Kempen politik

Naratif kempen BN di Johor dijangka menggunakan tadbir urus dan urus tadbir yang cemerlang di bawah kepim- pinan Datuk Hasni Mohammad sebagai Menteri Besar Johor. Pentadbiran Hasni dite- rima oleh semua lapisan ma- syarakat, termasuk sama ada parti kerajaan mahupun pembangkang. Kecemerlangan pentadbiran Hasni menyebabkan tidak ada isu kepim- pinan sebagaimana kepim- pinan terdahulu sehingga terpaksa bertukar Menteri Besar Johor sebanyak dua kali dari parti yang sama, iaitu Bersatu.

Hubungan Hasni sebagai Menteri Besar juga baik de- ngan Istana Johor dan ini menyebabkan Sultan Johor memberikan sokongan sepenuhnya kepada kepimpinan Hasni dan Kerajaan Negeri. Maka, pembangkang perlu menamakan calon Menteri Besar Johor dalam kalangan pemimpin pembangkang di Johor bagi mendapat tempat dan soko- ngan kalangan pengundi Johor. Sekiranya, pembangkang berjaya menamakan pemimpin mereka dan rakyat Johor yakin akan ketokohan yang ada untuk menggantikan Hasni sebagai Menteri Besar, maka peluang parti pembangkang untuk menang adalah cerah. Namun, jika sebaliknya berlaku, maka pembangkang akan tewas dalam PRN Johor.

Isu Negeri

Dalam kempen PRN Johor, dijangka pembangkang menggunakan isu kes kluster mahkamah untuk memburukkan parti UMNO. Namun, berdasarkan PRN Melaka, isu kluster mahkamah tidak memberikan impak besar. Dalam PRN Melaka, meskipun ada pihak memainkan isu kluster mahkamah bukan sahaja Zahid, malah Najib Razak, Bung Mokhtar, dan Ahmad Maslan, akan tetapi BN tetap mendapat sokongan sehingga menang besar di Melaka.

Yang kedua, bagi penyokong UMNO dan BN, mereka melihat kes Zahid sebagai tindakan ‘politik’ kerana Zahid enggan tunduk untuk membubarkan parti UMNO untuk diserap dan menyertai Bersatu ke- tika pemerintahan Pakatan Harapan di bawah pimpinan Tun Mahathir. Kepercayaan ini begitu kuat dalam kalangan akar umbi UMNO dan pengikut mereka. Sebab itulah, penyokong UMNO juga mendakwa kluster lompat parti pula, walaupun awalnya dikatakan turut bakal didakwa, namun tak didakwa, me- nganggap ia sebagai ‘tindakan politik’ semata-mata.

Daripada satu aspek dalam konteks undang-undang negara, seseorang tidak bersalah hingga didapati bersalah, sebagaimana berlaku dalam kes-kes lain. Malah, jika disabitkan, masih ada ruang untuk membuat rayuan seperti dalam kes rayuan Najib Razak. Ternyata isu yang lebih mendapat tempat dalam ka- langan pengundi lebih kepada isu-isu yang bersifat tempatan seperti isu jalan kampung, pengurusan sistem tali air, kemudahan yang ada di daerah mereka berbanding isu bersifat nasional.

Ketika ini juga memberikan ruang kelebihan yang besar kepada Kerajaan Ne- geri Johor apabila harga hasil kelapa sawit kini mencecah RM5,000 satu tan berbanding dengan harga cuma RM350 ketika pentadbiran kerajaan lalu telah memberikan kelebihan kepada BN untuk menunjukkan bahawa ia berupa salah satu kejayaan BN apabila kembali menerajui kerajaan, walaupun kesemua ini dipe- ngaruhi oleh pasaran dunia. Namun, situasi begini se- olah-olah membawa ke- mungkinan besar BN Johor boleh menang majoriti dalam pilihan raya negeri tidak lama lagi.

Profesor Madya Dr Awang Azman Awang Pawi ialah penganalisis sosiopolitik dan sosiobudaya di Jabatan Sosiobudaya, Universiti Malaya, Kuala Lumpur. Beliau juga ialah felo penyelidik Pusat Kajian Demokrasi dan Pilihan Raya Universiti Malaya (UMCEDEL)

See author's posts


22 rakyat China didakwa promosi judi online

PETALING JAYA: Seramai 22 warga China termasuk dua wanita dihadapkan ke dua Mahkamah Majistret di sini semalam atas pertuduhan mempromosi perjudian dalam talian melalui laman web, awal bulan ini.

Kesemua tertuduh yang berumur antara 23 dan 31 tahun bagaimanapun mengaku tidak bersalah selepas pertuduhan dibacakan  dalam bahasa Mandarin di hadapan Majistret Nor Ariffin Hisham dan Majistret  Zhafran Rahim Hamzah.

Mereka didakwa bersama-sama melakukan kesalahan itu di No D-15-13 dan E-12-16, Pacific Place 1A/4A, Off Lapangan Terbang Subang di sini, pada jam 12 tengah hari dan 12.30 tengah hari, 9 Mei lepas.

Kesemua tertuduh yang ditangkap pada hari kejadian, didakwa mengikut Seksyen 4(1)(g) Akta Rumah Judi Terbuka 1953, dibaca bersama Seksyen 34 Kanun Keseksaan dan boleh dihukum mengikut Seksyen 4(1) akta sama, yang memperuntukkan hukuman denda minimum RM5,000 dan maksimum RM50,000 dan penjara maksimum tiga tahun serta denda minimum RM5,000 dan maksimum RM50,000 bagi setiap mesin judi yang dirampas, jika sabit kesalahan.

Bagi prosiding membabitkan  10 tertuduh di hadapan Nor Ariffin, majistret itu membenarkan kesemua mereka dibebaskan dengan jaminan RM8,000 dan dua penjamin warga tempatan serta menetapkan 13 Julai depan untuk sebutan semula kes.

Beliau turut memerintahkan kesemua pasport tertuduh diserahkan kepada mahkamah selain mereka perlu melapor diri di balai polis berhampiran sebulan sekali sehingga kes selesai.

Bagi  12 tertuduh termasuk dua wanita yang didakwa di hadapan Zhafran, majistret itu membenarkan kesemua mereka diikat jamin  RM3,000 dan dua penjamin warga tempatan serta menetapkan 9 Julai depan untuk sebutan semula kes.

Pendakwaan di kedua-dua mahkamah dikendalikan Timbalan Pendakwa Raya Mohammad Fakhrurrazi Ahmad Salim dan Siti Zubaidah Mahat manakala kesemua tertuduh diwakili peguam Nur Aminahtul Marrdhiah Md Nor  dan Lim Chee Chung.

Media sebelum ini melaporkan penahanan 22 warga China dipercayai terlibat dengan sindiket perjudian dalam talian di sebuah premis di Ara Damansara di sini, yang menyasarkan mangsa dari negara itu. – BERNAMA

See author's posts


Mencari Konflik Menerusi Cerpen “Naratif Seorang Nenek”

Oleh Abang Median Abang Said

JUSUF Sjarif Badudu atau lebih dikenal dengan nama J. S. Badudu, seorang pakar Bahasa Indonesia, mendefinisikan cerpen sebagai suatu cerita yang hanya menjurus serta terfokus pada satu peristiwa saja.

Selain itu, Jakobus Sumarjo atau Jakob Sumarjo, seorang budayawan dan pelopor kajian Falsafah Indonesia, mendefinisikan cerpen sebagai seni atau ketrampilan menyajikan cerita (skill to present story), yang di dalamnya merupakan satu kesatuan bentuk utuh, memfokuskan pada satu bahagian atau seorang watak sahaja dan tidak ada bahagian yang tidak perlu tetapi juga ada bahagian yang terlalu banyak. Maksud bahagian ‘terlalu banyak’ yang diutarakan oleh Jakob Sumarjo ini adalah bahagian cerita dari sisi sang tokoh atau bahagian ‘keakuan’ yang memang menjadi pusat cerita untuk dieksplorasi.

Jikalau menurut Zainal Abidin Suhaili – Sasterawan Negeri Sarawak kelima – penulisan puisi seperti memasukkan air kolam ke dalam gelas. Maknanya, puisi dihasilkan dengan memilih kata-kata yang terbaik untuk disusun menjadi baris dan rangkap yang mempunyai kesatuan makna serta diolah dengan bahasa yang puitis. Sedikit persamaannya dengan puisi, penulisan cerpen pula memerlukan pengarang memilih konflik yang terbaik untuk menjadikan ceritanya menarik yang didukung oleh watak yang menggerakkan konflik cerita menuju klimaks bersandarkan kepada latar masa, latar tempat dan latar masyarakat serta diolah dengan bahasa yang baik.

Ruangan Wadah Bahasa Dan Sastera bertarikh 29 Jun 2022 telah menyiarkan sebuah cerpen bertajuk “Naratif Seorang Nenek” karya Muhamad Bohari – seorang penulis yang rajin menimba ilmu penulisan melalui bengkel yang dianjurkan oleh Dewan Bahasa dan Pustaka. Saya akan cuba menelusuri persoalan yang cuba dilontarkan oleh pengarang dalam cerpen ini dari sudut pembaca dan mengaitkannya dengan pengertian sebuah cerpen yang perlu digerakkan oleh konflik. Wolfgang Iser dalam bukunya, The Act of Reading: A Theory of Aesthetic Response (1981) telah meletakkan pembaca sebagai penilai atau pemberi respons kepada karya yang memberi penekanan kepada pembaca implisit. Sesebuah karya itu akan dibahagikan kepada dua bahagian, iaitu dari aspek artistik dan aspek estetik.

Membaca cerpen “Naratif Seorang Nenek”, pembaca dihidangkan dengan rentetan perjalanan hidup seorang nenek yang tinggal di sebuah banglo besar berwarna putih yang dikelilingi taman astakona serta tumbuh-tumbuhan menghijau. Gambaran ini diterangkan oleh pengarang secara deskriptif hingga pembaca dapat merasai suasana tempat tinggal Nenek Hajah Faridah Haji Jamali atau lebih dikenali dengan gelaran Nek Edah yang telah berusia 79 tahun. Pengarang juga menyusun susur galur watak berkenaan, iaitu dari anaknya hinggalah kepada watak cucu yang seramai dua belas orang termasuk enam orang cicitnya. Tidak cukup dengan itu, pengarang juga telah menjelaskan tentang warna, pakaian dan bunga yang digemari watak berkenaan.

Pembaca tentu akan tertanya-tanya, apakah konflik yang ingin diketengahkan oleh pengarang? Cerpen “Naratif Seorang Nenek” hanya menceritakan tentang perwatakan dan kehidupan Nek Edah tanpa mengemukakan sebarang konflik yang jelas untuk membina jalinan plot dalam cerpen berkenaan. Pengarang seolah-olah keliru antara penulisan cerpen dan penulisan biografi.

Berbeza dengan autobiografi yang ditulis sendiri oleh orang yang mempunyai pengalaman, biografi merupakan karya tulisan yang ditulis oleh orang ketiga. Dalam hal ini, orang ketiga yang dimaksudkan adalah seorang penulis atau siapa pun yang bersedia menuangkan kisah perjalanan hidup seseorang yang menginspirasi ke dalam sebuah tulisan. Pengalaman hidup ini boleh berbentuk cerita tentang kegagalan hingga keberhasilan yang pernah dilalui. Dalam lingkup karya sastera, pengalaman dan runtutan peristiwa yang pelbagai sepanjang hidup ini mampu berdiri sebagai sebuah karya tulisan yang menarik untuk dibaca.

Menurut Dr. Burhan Nurgiyantoro dalam Teori Pengajian Fiksi, konflik dibezakan menjadi dua kategori, iaitu konflik internal dan konflik eksternal. Konflik internal atau kejiwaan adalah konflik yang terjadi dalam hati jiwa seorang tokoh cerita. Jadi konflik ini adalah konflik yang dialami manusia dengan dirinya sendiri. Manakala konflik eksternal adalah konflik yang terjadi antara seorang tokoh dengan sesuatu di luar dirinya. Konflik eksternal ini dibezakan dalam dua kategori lagi, iaitu konflik fizik dan konflik sosial. Konflik fizik adalah konflik yang disebabkan oleh adanya pertentangan antara tokoh dengan lingkungan alam. Sementara itu, konflik sosial adalah konflik yang disebabkan oleh adanya kontak sosial atau masalah-masalah yang muncul akibat adanya hubungan antara manusia.

Membaca cerpen “Naratif Seorang Nenek”, pembaca tidak menemui bentuk-bentuk konflik tersebut sama ada secara internal atau eksternal. Pengarang hanya menulis tentang pengalaman hidup Nek Edah sebagai seorang ibu yang juga aktif dalam bidang penulisan. Kehidupan Nek Edah yang memberikan inspirasi dijelaskan oleh pengarang hingga memberikan persepsi bahawa Nek Edah layak untuk diberikan pengiktirafan sebagai ibu mithali tatkala ramai anak-anaknya turut berjaya dalam pendidikan. Menurut pengarang, Nek Edah boleh dijadikan anjakan paradigma: Semua anaknya berjaya melanjutkan pelajaran ke peringkat universiti dan mempunyai pekerjaan yang baik dalam jabatan kerajaan. Ini adalah hasil didikan dan bimbingan Nek Edah dengan lunas-lunas yang tepat berdasarkan panduan duniawi dan pendidikan agama dijalan yang diredhai Allah.

Kemiripan cerpen ini dengan penulisan berbentuk biografi terserlah apabila pengarang memperkatakan tentang keaktifan Nek Edah dalam bidang penulisan terutama dalam genre penulisan puisi. Pengarang merincikan perkara tersebut seperti berikut dalam cerpennya :

Ada beratusan hasil nukilannya berjaya dibukukan oleh pihak Dewan Bahasa dan Pustaka Sarawak. Di masa senggangnya, di samping bertanam bunga-bunga di taman astakona, Nek Edah suka menulis puisi tentang alam, manusia dan patriotik. Dia juga menjadi mentor kepada beberapa orang penulis baru penulis yang baharu sahaja berjinak-jinak dalam bidang puisi dan mengolah sesebuah puisi yang berkualiti.

Gambaran secara deskriptif yang dihasilkan oleh pengarang hanya menumpahkan pengalaman watak berkenaan untuk dikongsikannya kepada pembaca. Pengarang tidak menghadirkan sebuah jalinan cerita yang menarik dan menyenangkan untuk dibaca. Jalinan cerita tidak mungkin menjadi menarik tanpa adanya konflik. Dengan bahasa yang sedikit dramatis, konflik dapat dikatakan sebagai jiwa dalam penulisan cerita. Pengarang perlu mengeksplorasi konflik yang unik dan menarik. Walau apa pun kaedahnya, pengarang perlu menciptakan sebuah efek yang dramatik hingga mampu memberi pengaruh emosional kepada pembaca. Semakin besar pengaruh emosinya untuk pembaca, maka karya itu akan menjadi semakin baik dan menarik.

Apa yang membuatkan sesebuah karya seperti cerpen itu menarik? Apa yang membuatkan pembaca mahu terus membaca untuk mengetahui apa yang berlaku sehingga akhir novel atau cerpen? Semua itu merujuk kepada konflik yakni elemen yang perlu dalam setiap cerita; memacu naratif ke hadapan dan menarik pembaca untuk terus membaca sepanjang malam mencari titik klimakss sehingga kepada peleraian. Kebanyakan cerita ditulis mempunyai watak, penataan dan plot tetapi apa yang membezakan sesebuah cerita itu dilabel hebat adalah dari aspek konfliknya.

Pertama, pengarang perlu memahami pelbagai jenis konflik yang pada dasarnya boleh dipecahkan kepada dua kategori: konflik dalaman dan luaran. Konflik dalaman cenderung menjadi satu tatkala watak utama bergumul dengan dirinya sendiri, seperti keputusan yang perlu dilakukannya atau kelemahan yang harus diatasi. Konflik luaran pula merujuk kepada watak yang menghadapi cabaran dengan kekuatan luaran, seperti watak lain, perbuatan alam, atau masyarakat.

Kebanyakan cerpen memberi tumpuan kepada satu konflik tertentu sahaja sebagai fokus utama namun ada pengarang menyisipkannya dengan beberapa konflik sisipan yang turut mendukung konflik utama. Namun konflik yang terlalu banyak tanpa fokus yang jelas akan menghanyutkan pembaca malah menyukarkan pengarang memberikan perincian yang baik dengan kepanjangan cerpen yang relatif pendek.

Konflik merupakan masalah yang ditimbulkan penulis untuk membuat cerita tetap bergerak. Kehadiran konflik ini sangat penting kerana merupakan nyawa sebuah cerita. Ibarat kata, cerita tanpa konflik seperti sayuran tanpa garam. Menurut Thomas Paine, semakin keras dan sulitnya konflik dalam sesebuah cerita akan melonjakkan tingkat kualiti karya. Itulah masalah utama pada cerpen “Naratif Seorang Nenek” yang gagal dimasukkan konflik oleh pengarang. Pengarang hanya memasukkan pesanan-pesanan kepada anak, cucu dan cicitnya yang juga merupakan pesanan kepada pembaca melalui dialog yang dititipkan dalam cerpen tersebut

“Pastinya, manusia yang sihat akalnya dapat rasakan ada sesuatu yang tak kena dengan situasi dunia sekarang. Amalkan sepuluh ayat pertama dan ayat terakhir surah Al-Kahfi, semua perkara yang junjungan besar baginda Rasulullah Sallallahu Alaihi Wasallam sampai dalam hadis-hadis, mudah-mudahan Allah Subhanahuwa Ta’ala selamatkan kita dari sekecil-kecil hingga ke sebesar-besar fitnah.”

Tentunya pesanan atau dialog tersebut akan menjadi lebih bermakna jikalau digunakan untuk menyelesaikan konflik, umpamanya antara watak Nek Edah dengan watak cucunya. Pengarang boleh menjadikan salah seorang cucunya sebagai watak antagonis dengan melakukan sesuatu yang negatif atau mempunyai kehidupan yang terlampau bebas hingga berkonflik dengan prinsip dan pegangan Nek Edah. Tentunya Nek Edah akan berasa tercabar kerana dia tidak pernah gagal mendidik anak-anak dan cucu-cucunya yang lain. Perkara ini perlu diolah oleh pengarang untuk lebih menonjolkan keupayaan watak utama berkenaan untuk menyelesaikan konflik tersebut.

Cadangan lain yang boleh diaplikasikan oleh pengarang ialah seperti menonjolkan watak yang bertentangan dengan minat Nek Edah. Disebabkan watak tersebut sangat meminati bidang penulisan sajak seperti digambarkan melalui puisi yang dimasukkan dalam karya berkenaan, pengarang perlu membina watak yang menentang minat Nek Edah itu. Mungkin watak berkenaan beranggapan bahawa minat Nek Edah itu sebagai sesuatu yang sia-sia terutama dengan minat pembacaan bahan sastera yang terlalu sedikit termasuk dengan jumlah jualan buku yang kian merudum. Konflik inilah yang perlu diselesaikan oleh pengarang dengan membuktikan bahawa perjuangan Nek Edah dalam dunia sastera akan memberikan manfaat kepada generasi akan datang melalui khazanah pemikiran yang ditinggalkan. Nek Edah bukan hanya meninggalkan harta fizikal daripada hasil penulisannya tetapi juga meninggalkan harta intelek yang berharga untuk dihayati. Konflik-konflik sedemikianlah yang perlu ditonjolkan oleh pengarang dalam cerpen berkenaan. Namun itu hanyalah cadangan dan tentunya pengarang mempunyai konflik lain yang boleh diketengahkan untuk menonjolkan kekuatan watak Nek Edah dalam cerpen berkenaan.

Dalam cerpen berkenaan, pengarang ada menceritakan tentang Nek Edah yang tidak dibenarkan oleh anak-anaknya untuk memandu kereta biarkan dia mempunyai kereta dengan nombor pendaftaran QAU 47 dan QAX 2420. Situasi ini boleh juga dijadikan konflik dalam cerpen berkenaan. Kedegilan Nek Edah untuk terus memandu biarpun ditegah oleh anak-anaknya boleh dibangunkan untuk menjadi konflik. Peleraiannya boleh jadi Nek Edah mampu membuktikan kemampuannya yang masih boleh memandu pada usia 79 tahun ataupun dengan kemalangan yang dialaminya untuk membuktikan bahawa teguran anak-anaknya mempunyai asas yang kukuh.

Sememangnya, cerpen “Naratif Seorang Nenek” mempunyai konflik yang tidak dikembangkan oleh pengarang untuk menjadi asas menanjakkan konflik cerita berkenaan mencapai titik klimaks. Pengarang perlu mengambil salah satu konflik yang dialami oleh Nek Edah untuk dikembangkan secara rinci. Jadikan watak anak, cucu atau cicitnya sebagai pencetus konflik seperti perbezaan zaman dan perbezaan pemikiran yang akan menjadi pemangkin kepada konflik yang lebih menggugah minat pembaca.

Dalam cerpen “Naratif Seorang Nenek”, terdapat banyak isu yang boleh dikembangkan menjadi konflik. Cuma pengarang perlu memilih isu manakah yang hendak ditonjolkan menjadi konflik dalam cerpen berkenaan. Pengarang hendaklah memilih konflik terbaik dengan bersikap selektif – bukannya memasukkan semuanya dalam sebuah cerpen hingga konflik-konflik itu hanya berbentuk catatan untuk meluahkan perasaan dan ketidakpuasan hati.

Antara isu yang menarik yang diketengahkan oleh pengarang dalam cerpen berkenaan yang boleh diangkat menjadi konflik ialah tentang sejarah negeri Sarawak yang kurang dimaklumi oleh masyarakat. Ramai yang tidak mengenali Dato Patinggi Ali, Abang Gafur dan Sharip Mashor dan bagaimana sebenarnya Sarawak diserahkan ke tangan Rajah Brooke. Perkara ini juga boleh diangkat menjadi konflik yang menarik jikalau pengarang bijak merincikan tentang konflik pemikiran dan konflik fizikal antara watak-watak berkenaan yang turut boleh dikaitkan dengan kesedaran masyarakat moden tentang sejarah kemerdekaan. Pengarang tidak sepatutnya mencatatkan perkara ini hanya sebagai sisipan peristiwa yang kurang memberi impak kepada pembaca.

Jikalau semua perkara ini mampu ditangani oleh pengarang, cerpen “Naratif Seorang Nenek” pasti akan menjadi karya yang berjaya apabila mengambil kira keupayaan bahasa pengarang yang boleh bercerita dengan lancar dan menarik. Pengarang perlu memanipulasi keupayaan bahasanya dengan memilih konflik yang menarik dalam karyanya pada masa akan datang. Antara teguran lain yang ingin ditujukan kepada pengarang ialah supaya tidak meletakkan sajak yang terlalu banyak tatkala sajak tersebut tidak berperanan untuk menggerakkan plot cerpen berkenaan.

Biarpun pengarang mempunyai pengolahan bahasa yang baik dalam penulisan cerpennya, terdapat beberapa kesalahan kecil yang perlu diambil perhatian supaya tiadanya kesilapan sewaktu karya itu dihantar ke meja editor. Berikut adalah kesilapan tersebut dan pembetulannya :

Begitulah antara kesalahan-kesalahan tatabahasa yang perlu diambil perhatian oleh pengarang supaya tidak mengganggu kelancaran pembaca menghayati karya berkenaan. Keseriusan dan ketelitian pengarang amat dituntut untuk menghasilkan karya yang terbaik.

Secara keseluruhannya, cerpen “Naratif Seorang Nenek” ini berjaya digarap dengan baik asalkan dimasukkan konflik yang mampu menggerakkan cerpen tersebut menuju klimaks dan peleraian hingga menjalinkan cerita yang lengkap teradun. Pengarang mempunyai masa depan untuk menjadi penulis yang baik dengan keupayaannya bercerita seperti seorang nenek yang meluahkan pengalamannya yang banyak kepada cucu dan cicitnya.

See author's posts